Avis juridique important

|

31985D0204

85/204/ΕΟΚ: Απόφαση του Συμβουλίου της 7ης Μαρτίου 1985 για την αποδοχή, εξ ονόματος της Κοινότητας, τριών παραρτημάτων της Διεθνούς Σύμβασης για την Απλούστευση και την Εναρμόνιση των Τελωνειακών Καθεστώτων

Επίσημη Εφημερίδα αριθ. L 087 της 27/03/1985 σ. 0008 - 0035 Φινλανδική ειδική έκδοση: Κεφάλαιο 11 τόμος 11 σ. 0185  Ισπανική ειδική έκδοση: Κεφάλαιο 02 τόμος 13 σ. 0104  Σουηδική ειδική έκδοση: Κεφάλαιο 11 τόμος 11 σ. 0185  Πορτογαλική ειδική έκδοση : Κεφάλαιο 02 τόμος 13 σ. 0104

ΑΠΟΦΑΣΗ ΤΟΥ ΣΥΜΒΟΥΛΙΟΥ της 7ης Μαρτίου 1985 για την αποδοχή, εξ ονόματος της Κοινότητας, τριών παραρτημάτων της Διεθνούς Σύμβασης για την Απλούστευση και την Εναρμόνιση των Τελωνειακών ΚαθεστώτωνΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,  Έχοντας υπόψη:  τη συνθήκη για την ίδρυση της Ευρωπαϊκής Οικονομικής Κοινότητας,  τη σύσταση της Επιτροπής,  Εκτιμώντας:  ότι, δυνάμει της απόφασης 75/199/ΕΟΚ (1), η Κοινότητα είναι συμβαλλόμενο μέρος της Διεθνούς Σύμβασης για την Απλούστευση και την Εναρμόνιση των Τελωνειακών Καθεστώτων- ότι τα παραρτήματα της σύμβασης αυτής που αφορούν τη διάθεση στην κατανάλωση, την οριστική εξαγωγή και την επιστροφή των εισαγωγικών δασμών και φόρων, είναι δυνατόν να γίνουν αποδεκτά από την Κοινότητα- ότι η εν λόγω αποδοχή πρέπει, ωστόσο, να συνοδεύεται από ορισμένες επιφυλάξεις, προκειμένου να ληφθούν υπόψη οι ιδιαίτερες ανάγκες της τελωνειακής ένωσης και η σημερινή κατάσταση της εναρμόνισης της τελωνειακής νομοθεσίας,  ΑΠΟΦΑΣΙΖΕΙ:   Άρθρο 1  Τα παραρτήματα της Διεθνούς Σύμβασης για την Απλούστευση και την Εναρμόνιση των Τελωνειακών Καθεστώτων που απαριθμούνται κατωτέρω γίνονται αποδεκτά εξ ονόματος της Κοινότητας, με τις αναφερόμενες επιφυλάξεις:  - το παράρτημα Β.1 που αφορά τη διάθεση στην κατανάλωση (παράρτημα I της παρούσας απόφασης), με μια επιφύλαξη γενικής φύσης και επιφυλάξεις ως προς τον κανόνα 28 και τις συνιστώμενες πρακτικές 19 και 52,  - το παράρτημα Γ.1 που αφορά την οριστική εξαγωγή (παράρτημα II της παρούσας απόφασης), με μια επιφύλαξη γενικής φύσης και επιφυλάξεις ως προς τον κανόνα 21 και τη συνιστώμενη πρακτική 10,  - το παράρτημα ΣΤ.6 που αφορά την επιστροφή των εισαγωγικών δασμών και φόρων (παράρτημα III της παρούσας απόφασης), με μια επιφύλαξη γενικής φύσης και μια επιφύλαξη ως προς τον κανόνα 7.   Άρθρο 2  Ο Πρόεδρος του Συμβουλίου ορίζει το πρόσωπο το οποίο είναι αρμόδιο να κοινοποιήσει στον Γενικό Γραμματέα του Συμβουλίου Τελωνειακής Συνεργασίας την αποδοχή, εξ ονόματος της Κοινότητας, με τις επιφυλάξεις των παραρτημάτων που αναφέρονται στο  άρθρο 1.  Βρυξέλλες, 7 Μαρτίου 1985.  Για το Συμβούλιο Ο Πρόεδρος A. BIONDI  (1) ΕΕ αριθ. L 100 της 21. 4. 1975, σ. 1.      ΠΑΡΑΡΤΗΜΑ I   ΠΑΡΑΡΤΗΜΑ Β.1 ΠΑΡΑΡΤΗΜΑ ΠΟΥ ΑΦΟΡΑ ΤΗ ΔΙΑΘΕΣΗ ΣΤΗΝ ΚΑΤΑΝΑΛΩΣΗ   Εισαγωγή  Τα εμπορεύματα που εισάγονται οριστικά, για να χρησιμοποιηθούν ή να καταναλωθούν στο τελωνειακό έδαφος, οφείλουν να διασαφίζονται για την κατανάλωση.  Η διασάφηση για τη διάθεση στην κατανάλωση μπορεί να γίνει είτε από τους εισαγωγείς των εμπορευμάτων είτε με ένα άλλο τελωνειακό καθεστώς, όπως η αποθήκευση σε αποθήκη τελωνείου μέχρις ότου εκτελωνιστούν, η προσωρινή εισαγωγή ή η τελωνειακή  διαμετακόμιση.  Οι υποχρεώσεις που πρέπει να εκπληρωθούν από το διασαφιστή, για τη διάθεση των εμπορευμάτων στην κατανάλωση, είναι κυρίως η υποβολή μιας διασάφησης των εμπορευμάτων στην οποία οφείλουν να επισυνάπτονται διάφορα δικαιολογητικά έγγραφα (άδεια εισαγωγής,  πιστοποιητικά καταγωγής κλπ.) και η πληρωμή των εισαγωγικών δασμών και φόρων που ενδεχομένως είναι απαιτητοί. Σε ορισμένες περιπτώσεις, η πληρωμή των εισαγωγικών δασμών και φόρων μπορεί να αναβληθεί. Κατά περίπτωση, οι τελωνειακές αρχές μπορούν να  απαιτήσουν την κατάθεση εγγύησης για την εξασφάλιση της πληρωμής των εισαγωγικών δασμών και φόρων.  Στο πλαίσιο του εκτελωνισμού των εμπορευμάτων, η τελωνειακή αρχή διεκπεραιώνει τις ακόλουθες εργασίες: την εξέταση της διασάφησης εμπορευμάτων και των συνημμένων εγγράφων, την επαλήθευση των εμπορευμάτων, τον υπολογισμό και την είσπραξη των εισαγωγικών  δασμών και φόρων, καθώς και τη χορήγηση της άδειας παραλαβής. Σύμφωνα με τη διοικητική πρακτική των διαφόρων κρατών, οι εργασίες αυτές μπορούν να γίνουν κατά διαφορετική σειρά από αυτή που αναφέρθηκε ανωτέρω. Στην τελωνειακή αρχή μπορεί, επίσης, να  ανατεθεί η συλλογή των αναγκαίων πληροφοριών για την κατάρτιση εμπορικών στατιστικών και η μέριμνα για την εφαρμογή άλλων νομικών ή κανονιστικών διατάξεων σχετικών με τον έλεγχο των εισαγομένων εμπορευμάτων. Και άλλες αρμόδιες αρχές μπορούν να υποβάλουν  σε ορισμένους ελέγχους (έλεγχος κτηνιατρικός, υγειονομικός, φυτοπαθολογικός κλπ.) τα εμπορεύματα που διασαφίζονται για τη διάθεση στην κατανάλωση.  Οι διατάξεις του παρόντος παραρτήματος εφαρμόζονται στις διάφορες διατυπώσεις και ενέργειες (τελωνειακές διατυπώσεις) που συνεπάγεται ο εκτελωνισμός των εμπορευμάτων για τη διάθεση στην κατανάλωση, ανεξάρτητα από τον τρόπο εισαγωγής.  Το παρόν παράρτημα δεν εφαρμόζεται για τη διάθεση στην κατανάλωση των εμπορευμάτων που διακινούνται δια της ταχυδρομικής οδού ή εκείνων που μεταφέρονται στις αποσκευές των ταξιδιωτών.   Ορισμοί  Για την εφαρμογή του παρόντος παραρτήματος, νοούνται ως εξής:  α) "διάθεση στην κατανάλωση": το τελωνειακό καθεστώς που επιτρέπει τα εισαγόμενα εμπορεύματα να παραμένουν οριστικά στο τελωνειακό έδαφος. Το καθεστώς αυτό συνεπάγεται την εξόφληση των ενδεχομένως απαιτητών εισαγωγικών δασμών και φόρων και την εκπλήρωση  όλων των αναγκαίων τελωνειακών διατυπώσεων- β) "εισαγωγικοί δασμοί και φόροι": οι πάσης φύσεως δασμοί, οι φόροι και τα διάφορα τέλη και επιβαρύνσεις που εισπράχθηκαν κατά την εισαγωγή ή επ' ευκαιρία της εισαγωγής των εμπορευμάτων, με εξαίρεση τα τέλη και τις επιβαρύνσεις των οποίων το ποσό  περιορίζεται, κατά προσέγγιση, στο κόστος των υπηρεσιών που παρασχέθηκαν- γ) "διασάφηση των εμπορευμάτων": η πράξη που γίνεται με τον ορισμένο από την τελωνειακή αρχή τύπο, με την οποία οι ενδιαφερόμενοι υποδεικνύουν το τελωνειακό καθεστώς που πρέπει να εφαρμοστεί στα εμπορεύματα και κοινοποιούν τα στοιχεία που η τελωνειακή  αρχή απαιτεί να διασαφιστούν για την εφαρμογή του καθεστώτος αυτού- δ) "διασαφιστής": το πρόσωπο που υπογράφει ή επ' ονόματι του οποίου υπογράφεται η διασάφηση των εμπορευμάτων- ε) "εξέταση της διασάφησης των εμπορευμάτων": οι ενέργειες που γίνονται από την τελωνειακή αρχή για να εξασφαλιστεί ότι η διασάφηση των εμπορευμάτων έχει καταρτιστεί ορθά, ότι τα απαιτούμενα δικαιολογητικά έγγραφα είναι συνημμένα και ότι ανταποκρίνονται  στους οριζόμενους όρους αυθεντικότητας και εγκυρότητας- στ) "επαλήθευση των εμπορευμάτων": η ενέργεια με την οποία η τελωνειακή αρχή προβαίνει στη φυσική εξέταση των εμπορευμάτων για να εξασφαλίσει ότι η φύση τους, η καταγωγή τους, η κατάστασή τους, η ποσότητά τους και η αξία τους συμφωνούν με τα στοιχεία  της διασάφησης των εμπορευμάτων- ζ) "υπολογισμός των εισαγωγικών δασμών και φόρων": ο προσδιορισμός του ποσού των εισαγωγικών δασμών και φόρων που πρέπει να εισπραχθούν- η) "παραλαβή": η πράξη με την οποία η τελωνειακή αρχή επιτρέπει στους ενδιαφερόμενους να διαθέτουν τα εμπορεύματα που αποτελούν το αντικείμενο εκτελωνισμού- θ) "εγγύηση": αυτό που εξασφαλίζει, με ικανοποιητικό τρόπο για την τελωνειακή αρχή, την εκπλήρωση μιας υποχρέωσης προς αυτήν. Η εγγύηση λέγεται "συνολική" όταν εξασφαλίζει την εκτέλεση των υποχρεώσεων που προκύπτουν από πολλές ενέργειες- ι) "πρόσωπο": τόσο το φυσικό όσο και το νομικό πρόσωπο, εκτός αν από τα συμφραζόμενα συνάγεται άλλως.   Αρχές  1. Κανόνας Η διάθεση στην κατανάλωση διέπεται από τις διατάξεις του παρόντος παραρτήματος 2. Κανόνας Η εθνική νομοθεσία καθορίζει τους όρους καθώς και τις τελωνειακές διατυπώσεις που πρέπει να εκπληρωθούν για τη διάθεση των εμπορευμάτων στην κατανάλωση.  Σημειώσεις 1. Η εθνική νομοθεσία μπορεί, κυρίως, να επιβάλλει απαγορεύσεις ή περιορισμούς κατά την εισαγωγή ορισμένων κατηγοριών εμπορευμάτων.  2. Οι υποχρεώσεις που πρέπει να εκπληρωθούν για τη διάθεση των εμπορευμάτων στην κατανάλωση περιλαμβάνουν την υποβολή διασάφησης των εμπορευμάτων, την προσαγωγή δικαιολογητικών στοιχείων και την πληρωμή των ενδεχομένως απαιτητών εισαγωγικών δασμών και  φόρων.   Αρμόδια τελωνεία  3. Κανόνας Οι τελωνειακές αρχές ορίζουν τα τελωνεία στα οποία τα εμπορεύματα μπορούν να εκτελωνιστούν για να διατεθούν στην κατανάλωση. Προσδιορίζουν τις αντίστοιχες αρμοδιότητες των τελωνείων αυτών και ορίζουν τις ημέρες και ώρες εργασίας, λαμβάνοντας υπόψη  κυρίως τις ιδιαίτερες ανάγκες του εμπορίου και της βιομηχανίας.  Σημειώσεις 1. Οι τελωνειακές αρχές μπορούν να επιτρέψουν τον εκτελωνισμό των εμπορευμάτων στα τελvνεία που βρίσκονται στο εσωτερικό του τελωνειακού εδάφους.  2. Η αρμοδιότητα ορισμένων τελωνείων μπορεί να είναι περιορισμένη είτε λόγω του τρόπου μεταφοράς που χρησιμοποιείται για την αποστολή των εμπορευμάτων, είτε για ορισμένες κατηγορίες εμπορευμάτων, είτε ακόμη για τα εμπορεύματα που προορίζονται σε μια  ορισμένη περιοχή (παραδείγματος χάρη, τη μεθοριακή ζώνη ή μια βιομηχανική ζώνη).  3. Οι τελωνειακές αρχές μπορούν να απαιτήσουν η διάθεση στην κατανάλωση ορισμένων κατηγοριών εμπορευμάτων (παραδείγματος χάρη, διαμάντια, αρχαιότητες, έργα τέχνης) να γίνεται σε ειδικά τελωνεία που ορίζονται για το σκοπό αυτό.  4. Συνιστώμενη πρακτική Όταν τα αντίστοιχα τελωνεία βρίσκονται σε μια κοινή μεθόριο, οι τελωνειακές αρχές των δύο ενδιαφερόμενων χωρών πρέπει να εναρμονίζουν, στο μέτρο του δυνατού, τις ημέρες και ώρες εργασίας, καθώς και τις αρμοδιότητες των τελωνείων αυτών.   Ο διασαφιστής  α) Πρόσωπα που μπορούν να ενεργούν υπό την ιδιότητα του διασαφιστή 5. Κανόνας Η εθνική νομοθεσία ορίζει του όρους υπό τους οποίους μπορεί να επιτρέπεται σε ένα πρόσωπο να ενεργεί υπό την ιδιότητα του διασαφιστή.  Σημείωση Ο διασαφιστής δεν είναι αναγκαστικά ο ιδιοκτήτης των εμπορευμάτων- μπορεί να είναι, παραδείγματος χάρη, ο μεταφορέας, ο διαμετακομιστής, ο παραλήπτης ή ένας επίσημος τελωνειακός πράκτορας.  6. Συνιστώμενη πρακτική Κάθε πρόσωπο που έχει το δικαίωμα να διαθέτει τα εμπορεύματα μπορεί να ενεργεί υπό την ιδιότητα του διασαφιστή.  Σημείωση Οι τελωνειακές αρχές μπορούν να απαιτήσουν από το διασαφιστή να αποδείξει το δικαίωμά του να διαθέτει τα εμπορεύματα.  β) Ευθύνη του διασαφιστή 7. Κανόνας Ο διασαφιστής είναι υπεύθυνος απέναντι στις τελωνειακές αρχές για την ακρίβεια των πληροφοριών που περιέχονται στη διασάφηση των εμπορευμάτων και για την πληρωμή των εισαγωγικών δασμών και φόρων.  γ) Δικαιώματα του διασαφιστή 8. Κανόνας Πριν από την υποβολή της διασάφησης των εμπορευμάτων και υπό τους όρους που ορίζονται από τις τελωνειακές αρχές, επιτρέπεται στο διασαφιστή:  α) να εξετάσει τα εμπορεύματα, και β) να προβεί σε δειγματοληψία.  9. Συνιστώμενη πρακτική Οι τελωνειακές αρχές δεν πρέπει να απαιτούν χωριστή διασάφηση για τη διάθεση στην κατανάλωση των δειγμάτων των οποίων επιτρέπεται η προαφαίρεση υπό τον έλεγχο της τελωνειακής αρχής, υπό την προϋπόθεση ότι τα εν λόγω δείγματα θα περιληφθούν στη διασάφηση  για τη διάθεση στην κατανάλωση τη σχετική με το σύνολο των εμπορευμάτων από τα οποία προέρχονται και ότι η διασάφηση αυτή θα υποβληθεί μέσα στις ορισμένες προθεσμίες.  10. Συνιστώμενη πρακτική Σε περίπτωση ιδιαίτερων δυσκολιών και κατ' αίτηση του διασαφιστή, οι τελωνειακές αρχές πρέπει να γνωστοποιήσουν σ' αυτόν τις αναγκαίες πληροφορίες που διαθέτουν για να του επιτρέψουν να συμπληρώσει τη διασάφηση των εμπορευμάτων για τη διάθεση στην  κατανάλωση.   Η διασάφηση των εμπορευμάτων για τη διάθεση στην κατανάλωση  α) Έντυπο και περιεχόμενο της διασάφισης των εμπορευμάτων 11. Κανόνας Τα έντυπα διασάφησης των εμπορευμάτων για τη διάθεση στην κατανάλωση πρέπει να είναι σύμφωνα με το προσδιορισμένο από τις αρμόδιες αρχές επίσημο υπόδειγμα.  Οι αρμόδιες αρχές οφείλουν να περιορίζουν τις απαιτήσεις τους, όσον αφορά τις πληροφορίες που πρέπει να παρασχεθούν στη διασάφηση των εμπορευμάτων, στις πληροφορίες που κρίνονται απαραίτητες για να επιτραπεί ο υπολογισμός και η είσπραξη των εισαγωγικών  δασμών και φόρων, η κατάρτιση των στατιστικών και η εφαρμογή των άλλων νομικών και κανονιστικών διατάξεων που το τελωνείο είναι επιφορτισμένο να εφαρμόζει.  Σημειώσεις 1. Οι τελωνειακές αρχές απαιτούν γενικά α) πληροφορίες σχετικά με τα πρόσωπα:  - όνομα και διεύθυνση του διασαφιστή,  - όνομα και διεύθυνση του εισαγωγέα,  - όνομα και διεύθυνση του αποστολέα- β) πληροφορίες σχετικά με τη μεταφορά:  - τρόπος μεταφοράς,  - προσδιορισμός του μέσου μεταφοράς- γ) πληροφορίες σχετικά με τα εμπορεύματα:  - χώρα προέλευσης και χώρα καταγωγής,  - περιγραφή των δεμάτων (αριθμός, φύση, σήματα και αριθμοί, βάρος),  - περιγραφή των εμπορευμάτων βάσει του δασμολογίου- δ) πληροφορίες για τον υπολογισμό των εισαγωγικών δασμών και φόρων (κατά είδος εμπορευμάτων):  - δασμολογική κλάση,  - συντελεστές εισαγωγικών δασμών και φόρων,  - μεικτό βάρος, καθαρό βάρος, ποσότητα,  - δασμολογητέα αξία- ε) άλλες πληροφορίες:  - στατιστικός αριθμός κατά είδος εμπορευμάτων,  - ζώνη προέλευσης των εμπορευμάτων ή αναφορά στις εφαρμοστέες νομικές διατάξεις (όταν απαιτείται ένα προτιμησιακό καθεστώς),  - αναφορά στα έγγραφα που υποβάλλονται με τη διασάφηση των εμπορευμάτων- στ) τόπος, ημερομηνία και υπογραφή του διασαφιστή.  2. Τα συμβαλλόμενα μέρη που σκέπτονται να αναθεωρήσουν τα υφιστάμενα έντυπα ή να προβούν στην επεξεργασία νέων εντύπων διασαφήσεων των εμπορευμάτων για τη διάθεση στην κατανάλωση μπορούν να προσφύγουν στο έντυπο-πλαίσιο που περιέχεται στο προσάρτημα I  του παρόντος παραρτήματος και να λάβουν υπόψη τις σημειώσεις που περιέχονται στο προσάρτημα II.  12. Συνιστώμενη πρακτική Στο διασαφιστή ο οποίος, για λόγους που κρίνονται ισχυροί από τις τελωνειακές αρχές, δεν διαθέτει όλες τις αναγκαίες πληροφορίες για την κατάρτιση της διασάφησης των εμπορευμάτων για τη διάθεση στην κατανάλωση, πρέπει να επιτρέπεται να υποβάλει μια  προσωρινή ή ελλιπή διασάφηση, με την επιφύλαξη ότι η διασάφηση αυτή περιέχει τα στοιχεία που κρίνονται αναγκαία από την τελωνειακή αρχή και ότι ο διασαφιστής αναλαμβάνει την υποχρέωση να συμπληρώσει τη διασάφηση μέσα σε μια ορισμένη προθεσμία.  Η αποδοχή από τις τελωνειακές αρχές μιας προσωρινής ή ελλιπούς διασάφησης δεν πρέπει να έχει ως αποτέλεσμα τη διαφορετική δασμολογική μεταχείριση των εμπορευμάτων από εκείνη που θα είχε εφαρμοστεί αν η διασάφηση είχε καταρτιστεί απευθείας, κατά τρόπο  πλήρη και ακριβή.  Σημείωση Αν η άδεια της παραλαβής έχει χορηγηθεί πριν από τη γνωστοποίηση όλων των αναγκαίων πληροφοριών, ο διασαφιστής μπορεί να υποχρεωθεί να καταθέσει εγγύηση για τη εξασφάλιση της πληρωμής των ποσών που θα μπορούσαν να καταστούν απαιτητά.  β) Αριθμός αντιτύπων που πρέπει να υποβληθούν 13. Συνιστώμενη πρακτική Οι τελωνειακές αρχές πρέπει να μειώνουν, στο μέτρο του δυνατού, τον αριθμό των αντιτύπων των διασαφήσεων εμπορευμάτων για τη διάθεση στην κατανάλωση που πρέπει να υποβάλλονται από το διασαφιστή.  14. Συνιστώμενη πρακτική Όταν η διασάφηση των εμπορευμάτων για τη διάθεση στην κατανάλωση πρέπει να καταρτιστεί σε πολλά αντίτυπα, ο διασαφιστής πρέπει να έχει τη δυνατότητα να συμπληρώνει τα διάφορα αντίτυπα με μία μόνο εκτύπωση.  γ) Έγγραφα που πρέπει να υποβάλλονται με τη διασάφηση των εμπορευμάτων 15. Κανόνας Με τη διασάφηση των εμπορευμάτων, οι τελωνειακές αρχές απαιτούν μόνο τα έγγραφα που κρίνουν απαραίτητα για να επιτραπεί ο έλεγχος της δοσοληψίας και για να εξασφαλιστεί ότι έχουν τηρηθεί όλα όσα ορίζονται σχετικά με την εφαρμογή των προβλεπόμενων  περιορισμών ή άλλων διατάξεων.  Σημείωση Οι τελωνειακές αρχές απαιτούν συχνά την υποβολή των κατωτέρω εγγράφων μαζί με τη διασάφηση των εμπορευμάτων για τη διάθεση στην κατανάλωση: την άδεια εισαγωγής, την τεκμηριωμένη απόδειξη της καταγωγής, το υγειονομικό ή φυτοπαθολογικό πιστοποιητικό, το  εμπορικό τιμολόγιο, τους τίτλους μεταφοράς.  16. Συνιστώμενη πρακτική Όταν ορισμένα δικαιολογητικά έγγραφα δεν μπορούν να υποβληθούν κατά την υποβολή της διασάφησης των εμπορευμάτων και όταν ο διασαφιστής επικαλείται λόγους που κρίνονται ισχυροί από τις τελωνειακές αρχές, οι αρχές αυτές πρέπει να του επιτρέπουν να  υποβάλει τα έγγραφα αυτά μέσα σε μια ορισμένη προθεσμία.  Σημείωση Όταν η άδεια της παραλαβής έχει χορηγηθεί πριν από την υποβολή των ελλιπών εγγράφων, ο διασαφιστής μπορεί να υποχρεωθεί να καταθέσει εγγύηση για την εξασφάλιση της πληρωμής των ποσών που θα μπορούσαν να καταστούν απαιτητά.  17. Συνιστώμενη πρακτική Όταν η γλώσσα που χρησιμοποιείται για τη συμπλήρωση των εγγράφων που υποβάλλονται μαζί με τη διασάφηση των εμπορευμάτων είναι διαφορετική από τη γλώσσα ή τις γλώσσες της χώρας εισαγωγής, οι τελωνειακές αρχές δεν πρέπει να απαιτούν συστηματικά τη  μετάφραση των αναφερομένων στα εν λόγω έγγραφα.  δ) Διόρθωση της διασάφησης των εμπορευμάτων 18. Κανόνας Οι τελωνειακές αρχές επιτρέπουν στο διασαφιστή να διορθώνει τη διασάφηση των εμπορευμάτων που υποβλήθηκε, υπό την προϋπόθεση ότι, τη στιγμή της υποβολής της αίτησης, οι αρχές δεν έχουν αρχίσει ούτε την εξέταση της διασάφησης ούτε την επαλήθευση των  εμπορευμάτων.  19. Συνιστώμενη πρακτική Οι αιτήσεις διόρθωσης της διασάφησης των εμπορευμάτων που εισάγονται από το διασαφιστή μετά την έναρξη είτε της εξέτασης της διασάφησης, είτε της επαλήθευσης των εμπορευμάτων, πρέπει να γίνονται δεκτές από τις τελωνειακές αρχές όταν οι λόγοι που  επικαλείται ο διασαφιστής κρίνονται ισχυροί.  Σημείωση Η διόρθωση της διασάφησης των εμπορευμάτων για τη διάθεση στην κατανάλωση δεν εμποδίζει τις τελωνειακές αρχές να λάβουν, ενδεχομένως, τα αναγκαία μέτρα, όταν έχει αποδειχθεί μια παράβαση κατά την εξέταση της διασάφησης ή κατά την επαλήθευση των  εμπορευμάτων.  ε) Απόσυρση της διασάφησης των εμπορευμάτων 20. Συνιστώμενη πρακτική Στο διασαφιστή πρέπει να επιτρέπεται να αποσύρει τη διασάφηση των εμπορευμάτων για τη διάθεση στην κατανάλωση και να ζητά την εφαρμογή ενός άλλου τελωνειακού καθεστώτος, υπό την προϋπόθεση ότι η αίτηση υποβάλλεται στις τελωνειακές αρχές πριν από τη  χορήγηση της άδειας παραλαβής και ότι οι λόγοι που επικαλείται κρίνονται ισχυροί.  Σημείωση Η απόσυρση της διασάφησης των εμπορευμάτων για τη διάθεση στην κατανάλωση δεν εμποδίζει τις τελωνειακές αρχές να λαμβάνουν, ενδεχομένως, τα αναγκαία μέτρα, όταν έχει αποδειχθεί μια παράβαση κατά την εξέταση της διασάφησης ή κατά την επαλήθευση των  εμπορευμάτων.   Κατάθεση της διασάφησης των εμπορευμάτων  α) Εκλογή του γραφείου εκτελωνισμού 21. Κανόνας Η διασάφηση των εμπορευμάτων για τη διάθεση στην κατανάλωση κατατίθεται στο αρμόδιο τελωνείο όπου εμφανίζονται τα εμπορεύματα.  Σημείωση Οι τελωνειακές αρχές μπορούν να ορίσουν την κατάθεση της διασάφησης των εμπορευμάτων σε ένα ορισμένο τελωνείο, όταν η άδεια παραλαβής των εμπορευμάτων έχει χορηγηθεί οριστικά πριν από την υποβολή της διασάφησης.  β) Προθεσμία για την κατάθεση της διασάφησης 22. Κανόνας Όταν η εθνική νομοθεσία προβλέπει ότι η διασάφηση των εμπορευμάτων για τη διάθεση στην κατανάλωση πρέπει να κατατεθεί στο αρμόδιο τελωνείο μέσα σε μια ορισμένη προθεσμία, καθορίζει την προθεσμία αυτή έτσι ώστε να παρέχεται στο διασαφιστή η δυνατότητα να  συγκεντρώσει τις αναγκείες πληροφορίες για την κατάρτιση της διασάφησης και τα απαιτούμενα δικαιολογητικά έγγραφα.  Σημειώσεις 1. Η εθνική νομοθεσία μπορεί να προβλέπει ότι οι ορισμένες προθεσμίες για την κατάθεση της διασάφησης των εμπορευμάτων υπολογίζονται, παραδείγματος χάρη, από την εκφόρτωση των εμπορευμάτων, από την εμφάνιση των εμπορευμάτων στο τελωνείο ή από τη  χορήγηση της άδειας παραλαβής.  2. Όταν η διασάφηση των εμπορευμάτων δεν έχει κατατεθεί μέσα στην ορισμένη προθεσμία, οι τελωνειακές αρχές μπορούν να λαμβάνουν τα κρινόμενα αναγκαία μέτρα, κυρίως για τη διαφύλαξη των συμφερόντων του Δημόσιου Ταμείου.  23. Συνιστώμενη πρακτική Κατ' αίτηση του διασαφιστή και για λόγους που κρίνονται έγκυροι από τις τελωνειακές αρχές, οι αρχές αυτές οφείλουν να παρατείνουν την ορισμένη προθεσμία για την κατάθεση της διασάφησης των εμπορευμάτων.  24. Συνιστώμενη πρακτική Στο διασαφιστή πρέπει να παρέχεται η άδεια να καταθέτει τη διασάφηση των εμπορευμάτων για τη διάθεση στην κατανάλωση στο αρμόδιο τελωνείο πριν από την άφιξη των εμπορευμάτων στο εν λόγω τελωνείο.  Σημείωση Η άδεια κατάθεσης της διασάφησης μπορεί, επίσης, να χορηγείται για τα εμπορεύματα που δεν έχουν ακόμη εισαχθεί στο τελωνειακό έδαφος.  γ) Περιοδική κατάθεση των διασαφήσεων 25. Συνιστώμενη πρακτική Στην περίπτωση συχνών εισαγωγών εμπορευμάτων από το ίδιο πρόσωπο, οι τελωνειακές αρχές οφείλουν να επιτρέπουν μία μόνη διασάφηση των εμπορευμάτων να μπορεί να καλύπτει τις εισαγωγές που πραγματοποιούνται από το πρόσωπο αυτό κατά τη διάρκεια ορισμένης  περιόδου.  Σημειώσεις 1. Οι τελωνειακές αρχές μπορούν να εξαρτούν την παραχώρηση της ευκολίας αυτής από τον όρο ότι ο εισαγωγέας τηρεί τακτικές εμπορικές λογιστικές καταχωρίσεις, παραδείγματος χάρη, με τη βοήθεια υπολογιστών, και ότι είναι δυνατόν να ληφθούν τα αναγκαία  μέτρα ελέγχου.  2. Όταν οι τελωνειακές αρχές χορηγούν την ευκολία αυτή, μπορούν να απαιτήσουν από το διασαφιστή να προσάγει κατά τη διάρκεια κάθε εισαγωγής ένα εμπορικό ή διοικητικό έγγραφο περιέχον τα κυριότερα στοιχεία σχετικά με την εν λόγω αποστολή (τιμολόγιο  εμπορευμάτων, φορτωτική, δελτίο αποστολής κλπ.).  δ) Κατάθεση της διασάφησης εκτός των ημερών και ωρών εργασίας του τελωνείου 26. Κανόνας Η διασάφηση των εμπορευμάτων πρέπει να κατατίθεται κατά τις ημέρες και ώρες εργασίας του αρμόδιου τελωνείου.  27. Συνιστώμενη πρακτική Κατ' αίτηση του διασαφιστή και για λόγους που κρίνονται από τις τελωνειακές αρχές έγκυροι, οι αρχές αυτές πρέπει να επιτρέπουν, στο μέτρο του δυνατού, η διασάφηση των εμπορευμάτων να κατατίθεται εκτός των ημερών και ωρών εργασίας του αρμόδιου τελωνείου-  τα έξοδα που προκύπτουν μπορούν να είναι εις βάρος του διασαφιστή.   Αποδοχή της διασάφησης των εμπορευμάτων  28. Κανόνας Η αποδοχή της διασάφησης των εμπορευμάτων λαμβάνει χώρα όταν το τελωνείο στο οποίο κατατίθεται η διασάφηση έχει βεβαιωθεί ότι η διασάφηση περιέχει όλα τα αναγκαία στοιχεία και ότι τα απαιτούμενα έγγραφα είναι συνημμένα.  29. Κανόνας Όταν οι τελωνειακές αρχές δεν μπορούν να αποδεχθούν τη διασάφηση των εμπορευμάτων για τη διάθεση στην κατανάλωση που έχει κατατεθεί στο τελωνείο, γνωστοποιούν στο διασαφιστή τους λόγους απόρριψης.  Σημειώσεις Η απόρριψη της διασάφησης των εμπορευμάτων μπορεί να γίνει, παραδείγματος χάρη, όταν το τελωνείο δεν έχει την απαιτούμενη αρμοδιότητα ή όταν η υποβολή ορισμένων ελλιπών εγγράφων κρίνεται απαραίτητη.   Εξέταση της διασάφησης των εμπορευμάτων  30. Κανόνας Η εξέταση της διασάφησης των εμπορευμάτων για τη διάθεση στην κατανάλωση γίνεται μόλις είναι δυνατό μετά την αποδοχή της.  31. Κανόνας Οι τελωνειακές αρχές περιορίζουν τις ενέργειές τους, για την εξέταση της διασάφησης των εμπορευμάτων, στις ενέργειες που κρίνουν απαραίτητες για την εξασφάλιση της τήρησης των νομικών ή κανονιστικών διατάξεων που η τελωνειακή αρχή είναι επιφορτισμένη να  εφαρμόζει.  Σημείωση Η τελωνειακή αρχή διεκπεραιώνει, γενικά, τις ακόλουθες ενέργειες:  - βεβαιώνεται ότι η δασμολογική κλάση που αναφέρεται αντιστοιχεί στην περιγραφή των εμπορευμάτων και ότι οι εισαγωγικοί δασμοί και φόροι που αναφέρονται είναι πράγματι οι ισχύοντες,  - επαληθεύει αν τα δεδομένα της διασάφησης των εμπορευμάτων συμφωνούν με τα στοιχεία που περιέχονται στα συνημμένα έγγραφα, κυρίως όσον αφορά τον προσδιορισμό των δεμάτων, την ποσότητα και την αξία των εμπορευμάτων που διασαφίζονται,  - ελέγχει την αυθεντικότητα και το έγκυρο των συνημμένων στη διασάφηση εγγράφων.   Επαλήθευση των εμπορευμάτων  α) Προθεσμία για την επαλήθευση των εμπορευμάτων 32. Κανόνας Όταν οι τελωνειακές αρχές αποφασίζουν να υποβάλουν τα εμπορεύματα που δηλώνονται για την κατανάλωση σε μια επαλήθευση, η επαλήθευση αυτή γίνεται το ταχύτερο δυνατό μετά την αποδοχή της διασάφησης των εμπορευμάτων.  33. Συνιστώμενη πρακτική Η επαλήθευση των ζώντων ζώων, των εμπορευμάτων που υπόκεινται σε αλλοίωση και των άλλων αποστολών που έχουν επείγοντα χαρακτήρα πρέπει να γίνεται κατά προτεραιότητα.  34. Συνιστώμενη πρακτική Όταν τα εμπορεύματα πρέπει, επίσης, να υποβληθούν σε έλεγχο από άλλες αρμόδιες αρχές (έλεγχος κτηνιατρικός, υγειονομικός, φυτοπαθολογικός κλπ.), η τελωνειακή αρχή πρέπει να προβαίνει, στο μέτρο του δυνατού, στις επαληθεύσεις που της ανήκουν συγχρόνως με  τις άλλες αρχές που πραγματοποιούν τους ελέγχους τους.  Σημείωση Οι τελωνειακές αρχές μπορούν να απαιτήσουν τα εμπορεύματα που οφείλουν να επαληθευτούν από άλλες αρμόδιες αρχές να διασαφίζονται στα τελωνεία που ορίζονται για το σκοπό αυτό.  β) Επαλήθευση των εμπορευμάτων εκτός των ημερών και ωρών εργασίας του τελωνείου 35. Κανόνας Κατ' αίτηση του διασαφιστή και για λόγους που κρίνονται από τις τελωνειακές αρχές ισχυροί, οι αρχές αυτές επιτρέπουν, στο μέτρο του δυνατού, τα εμπορεύματα που διασαφίζονται για την κατανάλωση να επαληθεύονται εκτός των ημερών και ωρών εργασίας του  τελωνείου- τα έξοδα που προκύπτουν από την επαλήθευση μπορούν να είναι εις βάρος του διασαφιστή.  Σημείωση Η επαλήθευση εκτός ημερών και ωρών εργασίας του τελωνείου μπορεί να επιτραπεί, κυρίως, στην περίπτωση των εμπορευμάτων που υφίστανται αλλοίωση, των ζώντων ζώων, καθώς και άλλων αποστολών που έχουν επείγοντα χαρακτήρα.  γ) Επαλήθευση των εμπορευμάτων εκτός του τελωνείου 36. Κανόνας Κατ' αίτηση του διασαφιστή και για λόγους που κρίνονται έγκυροι από τις τελωνειακές αρχές, οι αρχές αυτές επιτρέπουν, στο μέτρο του δυνατού, τα εμπορευμάτα που διασαφίζονται για την κατανάλωση να επαληθεύονται εκτός του τελωνείου όπου έχει κατατεθεί η  διασάφηση των εμπορευμάτων- τα έξοδα που προκύπτουν από την επαλήθευση μπορούν να είναι εις βάρος του διασαφιστή.  Σημειώσεις 1. Η επαλήθευση των εμπορευμάτων μπορεί να γίνεται, ανάλογα με την περίπτωση, στους επαγγελματικούς χώρους του ενδιαφερομένου, σε εγκαταστάσεις που διαθέτουν κατάλληλο εξοπλισμό, σε ένα οποιοδήποτε σημείο που βρίσκεται στην τελωνειακή ζώνη επίβλεψης ή  σ' ένα τελωνείο διαφορετικό από το τελωνείο της κατάθεσης της διασάφησης των εμπορευμάτων.  2. Η επαλήθευση μπορεί να επιτραπεί εκτός του τελωνείου όπου έχει κατατεθεί η διασάφηση των εμπορευμάτων, κυρίως, στις ακόλουθες περιπτώσεις:  - εμπορεύματα που δεν μπορούν να επαληθευτούν εύκολα παρά κατά το χρόνο της εκφόρτωσης στον προορισμό τους (παραδείγματος χάρη, σίτος, έλαια ή μεταλλεύματα εισαγόμενα με πλοία, πλοιάρια ή φορτηγίδες)- ανταλλακτικά φορτωμένα χύμα σ' ένα πλοίο μεταφοράς  τυποποιημένων εμπορευματοκιβωτίων (κονταίηνερ- επίπλωση μετακόμισης),  - εμπορεύματα για την επαλήθευση των οποίων χρειάζεται κατάλληλος εξοπλισμός (παραδείγματος χάρη, σκοτεινοί θάλαμοι, ψυκτικές εγκαταστάσεις),  - εμπορεύματα για τα οποία δεν ενδείκνυται να απαιτείται η εμφάνιση σ' ένα τελωνείο (παραδείγματος χάρη, προϊόντα που προέρχονται από την εκμετάλλευση ομόρων εδαφών ή λατομείων που βρίσκονται κοντά στα σύνορα και τα οποία εισάγονται με κατευθείαν  γραμμή).  δ) Παρουσία του διασαφιστή κατά την επαλήθευση των εμπορευμάτων 37. Κανόνας Ο διασαφιστής έχει το δικαίωμα να παρίσταται κατά την επαλήθευση των εμπορευμάτων ο ίδιος ή δι' αντιπροσώπου. Όταν οι τελωνειακές αρχές το κρίνουν χρήσιμο, απαιτούν από το διασαφιστή να παρίσταται κατά την επαλήθευση των εμπορευμάτων ο ίδιος ή δι'  αντιπροσώπου για να παράσχει στην τελωνειακή αρχή την αναγκαία βοήθεια για τη διεκόλυνση της επαλήθευσης των εμπορευμάτων.  Σημειώσεις 1. Ο διασαφιστής μπορεί να υποχρεωθεί να συγκεντρώσει τα δέματα, να τα ανοίξει, να ταξινομήσει τα εμπορεύματα κατ' είδος και να τα απαριθμήσει.  2. Όταν τα εμπορεύματα που διασαφίζονται για τη κατανάλωση είναι επικίνδυνα, λεπτά ή εύθραυστα, ο διασαφιστής μπορεί να υποχρεωθεί να θέσει στη διάθεση της τελωνειακής αρχής εμπειρογνώμονες.  3. Ο διασαφιστής μπορεί, επίσης, να υποχρεωθεί να προσαγάγει στην τελωνειακή αρχή έγγραφα για τα τεχνικά χαρακτηριστικά των εμπορευμάτων που εισάγονται.  ε) Φύση της επαλήθευσης των εμπορευμάτων 38. Κανόνας Όταν οι τελωνειακές αρχές προβαίνουν στην επαλήθευση των εμπορευμάτων, περιορίζουν τις ενέργειές τους σ' εκείνες που κρίνουν απαραίτητες για την εξασφάλιση της τήρησης των νομικών ή κανονιστικών διατάξεων που η τελωνειακή αρχή είναι επιφορτισμένη να  εφαρμόζει.  Σημειώσεις 1. Η επαλήθευση των εμπορευμάτων μπορεί να είναι συνοπτική ή λεπτομερής. Στην περίπτωση συνοπτικής επαλήθευσης, η τελωνειακή αρχή μπορεί να πραγματοποιήσει μερικούς, αλλά όχι αναγκαστικά το σύνολο, από τους ακόλουθους ελέγχους: να απαριθμήσει τα δέματα,  να σημειώσει τα σήματα και τους αριθμούς και να αναγνωρίσει το είδος των εμπορευμάτων. Η λεπτομερής επαλήθευση συνεπάγεται μια εμπεριστατωμένη εξέταση των εμπορευμάτων για να προσδιοριστούν όσο το δυνατόν περισσότερο ακριβώς η σύνθεση, η ποσότητα, η  δασμολογική κλάση, η αξία και, ενδεχομένως, η καταγωγή.  2. Η λεπτομερής επαλήθευση των εμπορευμάτων δικαιολογείται, κυρίως, όταν οι τελωνειακές αρχές έχουν αμφιβολίες ως προς την ακρίβεια ορισμένων στοιχείων που περιέχονται στη διασάφηση ή στα έγγραφα που υποβάλλονται μαζί με την εν λόγω διασάφηση.  3. Τα εμπορεύματα που επιβαρύνονται με υψηλούς εισαγωγικούς δασμούς και φόρους, μπορούν επίσης να υπόκεινται τακτικά σε μια λεπτομερή επαλήθευση.  39. Συνιστώμενη πρακτική Οι τελωνειακές αρχές πρέπει να περιορίζονται να προβαίνουν σε συνοπτική επαλήθευση των εμπορευμάτων που διασαφίζονται για τη διάθεση στην κατανάλωση στον μεγαλύτερο δυνατό αριθμό των περιπτώσεων.  Σημείωση Η συνοπτική επαλήθευση πρέπει να θεωρείται ως επαρκής, κυρίως, όταν εμπορεύματα του αυτού είδους εισάγονται συχνά από ένα πρόσωπο που είναι γνωστό από την τελωνειακή αρχή ως έντιμο ή όταν η ακρίβεια των στοιχείων της διασάφησης μπορεί να αποδειχθεί με  τον έλεγχο των συνημμένων εγγράφων ή με μια άλλη απόδειξη ή ακόμη όταν οι σχετικοί εισαγωγικοί δασμοί και φόροι δεν είναι υψηλοί.  40. Συνιστώμενη πρακτική Όταν οι τελωνειακές αρχές πραγματοποιούν μια λεπτομερή επαλήθευση εμπορευμάτων που περιέχονται σε μια διασάφηση, η οποία αναφέρεται σε μια αποστολή που περιλαμβάνει πολλά δέματα και υποβάλλεται υπό την κάλυψη ενός καταλόγου δεμάτων ή ενός άλλου αναλόγου  εγγράφου, οι αρχές πρέπει κανονικά να πραγματοποιούν την επαλήθευση αυτή με δοκιμές.  Σημείωση Οι τελωνειακές αρχές μπορούν να αποφασίζουν, λαμβάνοντας υπόψη το διαθέσιμο προσωπικό, ότι οι αποστολές εμπορευμάτων που διασαφίζονται για τη διάθεση στην κατανάλωση θα υπόκεινται σε μια δειγματοληπτική λεπτομερή επαλήθευση.  στ) Δειγματοληψία από την τελωνειακή αρχή 41. Κανόνας Οι προαφαιρέσεις δειγμάτων περιορίζονται στις περιπτώσεις που οι τελωνειακές αρχές θεωρούν ότι η ενέργεια αυτή είναι αναγκαία για τον καθορισμό του είδους ή/και της αξίας των εμπορευμάτων που διασαφίζονται για τη διάθεση στην κατανάλωση ή για την  εξασφάλιση της εφαρμογής άλλων διατάξεων της εθνικής νομοθεσίας. Οι ποσότητες εμπορευμάτων που προαφαιρούνται ως δείγματα πρέπει να μειώνονται στο ελάχιστο.   Λάθη κατά τη διασάφηση  42. Κανόνας Όταν οι τελωνειακές αρχές διαπιστώνουν ότι λάθη που έγιναν κατά την κατάρτιση της διασάφησης των εμπορευμάτων ή κατά τον υπολογισμό των εισαγωγικών δασμών και φόρων θα προκαλέσουν ή προκάλεσαν την είσπραξη ποσού εισαγωγικών δασμών και φόρων ανώτερου του  νομίμως απαιτητού, οι αρχές χορηγούν την επιστροφή ή τη μείωση του πλεονασματικού ποσού, ή πληροφορούν σχετικά το διασαφιστή έτσι ώστε να του δοθεί η δυνατότητα, ανάλογα με την περίπτωση, να διορθώσει τη διασάφηση ή να υποβάλει αίτηση επιστροφής ή  μείωσης του πληρωτέου ποσού.  43. Κανόνας Όταν οι τελωνειακές αρχές διαπιστώνουν ότι λάθη που έγιναν κατά την κατάρτιση της διασάφησης των εμπορευμάτων συνεπάγονται το απαιτητό συμπληρωματικού ποσού εισαγωγικών δασμών και φόρων, την προσαγωγή άλλων δικαιολογητικών εγγράφων ή την εφαρμογή άλλων  νομικών ή κανονιστικών διατάξεων και δεν είναι προφανές ότι τα λάθη αυτά έγιναν με πρόθεση παρανομίας, πληροφορούν σχετικά το διασαφιστή το ταχύτερο δυνατό. Όταν οι αρχές παραδέχονται ότι τα λάθη που διαπιστώθηκαν έγιναν με καλή πίστη και ότι καμία  βαριά αμέλεια δεν υπάρχει εις βάρος του διασαφιστή, επιτρέπουν στον τελευταίο να διορθώσει τη διασάφηση και να συμπληρώσει τις απαιτούμενες συμπληρωματικές διατυπώσεις, χωρίς να επίβαλλουν ποινή.  44. Κανόνας Η εθνική νομοθεσία προβλέπει ότι, στην περίπτωση που η ανακάλυψη λαθών που έγιναν κατά την κατάρτιση της διασάφησης των εμπορευμάτων ή κατά τον υπολογισμό των εισαγωγικών δασμών και φόρων συνεπάγεται είτε την είσπραξη συμπληρωματικού ποσού εισαγωγικών  δασμών και φόρων που μπορεί να θεωρηθεί ως αμελητέο, είτε την επιστροφή ποσού της ίδιας φύσης, δεν θα προβεί στην είσπραξη ή στην επιστροφή του ποσού αυτού.   Υπολογισμός των εισαγωγικών δασμών και φόρων  α) Στοιχεία που πρέπει να λαμβάνονται υπόψη 45. Κανόνας Η εθνική νομοθεσία διατυπώνει τα στοιχεία που χρησιμεύουν ως βάση για τον υπολογισμό των εισαγωγικών δασμών και φόρων και καθορίζει τους όρους υπό τους οποίους τα στοιχεία αυτά πρέπει να προσδιορίζονται.  Σημειώσεις 1. Τα στοιχεία που χρησιμεύουν ως βάση για τον υπολογισμό των εισαγωγικών δασμών και φόρων είναι γενικά:  - Η δασμολογική κατάταξη,  - η αξία ή η ποσότητα ανάλογα με το αν οι εφαρμοζόμενοι εισαγωγικοί δασμοί και φόροι είναι κατ' αξία ή ειδικευμένοι,  - η καταγωγή ή η προέλευση, στην περίπτωση που η φορολογία των εμπορευμάτων διαφέρει ανάλογα με την καταγωγή τους ή την προέλευσή τους.  2. Οι κανόνες που πρέπει να τηρηθούν για τον προσδιορισμό της δασμολογικής κατάταξης, της φορολογητέας αξίας ή ποσότητας και η καταγωγή μπορούν να γίνουν αντικείμενο επεξηγηματικών σημειώσεων των αρμόδιων αρχών.  β) Εφαρμοζόμενοι συντελεστές των εισαγωγικών δασμών και φόρων 46. ΚανόναςΟι συντελεστές των εισαγωγικών δασμών και φόρων που εφαρμόζονται για τη διάθεση στην κατανάλωση των εμπορευμάτων περιλαμβάνονται στα επίσημα δασμολόγια που πρέπει να γίνουν αντικείμενο επαρκούς δημοσιότητας.  47. Κανόνας Η εθνική νομοθεσία καθορίζει το χρόνο για τον προσδιορισμό των συντελεστών των εισαγωγικών δασμών και φόρων που εφαρμόζονται στα εμπορεύματα τα οποία διασαφίζονται για τη διάθεση στην κατανάλωση.  Σημείωση Ο χρόνος για τον προσδιορισμό των εφαρμοστέων συντελεστών μπορεί να είναι, παραδείγματος χάρη, ο χρόνος της άφιξης των εμπορευμάτων, της κατάθεσης της διασάφησης των εμπορευμάτων, της αποδοχής της διασάφησης από την τελωνειακή αρχή, της πληρωμής των  εισαγωγικών δασμών και φόρων ή ακόμη της παραλαβής των εμπορευμάτων.   Πληρωμή των εισαγωγικών δασμών και φόρων  α) Επιτρεπόμενοι τρόποι πληρωμής 48. Κανόνας Η εθνική νομοθεσία ορίζει τους τρόπους πληρωμής που μπορούν να χρησιμοποιηθούν για την πληρωμή των απαιτητών εισαγωγικών δασμών και φόρων.  49. Συνιστώμενη πρακτική Οι τελωνειακές αρχές οφείλουν να επιτρέπουν η πληρωμή να γίνεται και με άλλους τρόπους παρά με την πληρωμή σε μετρητά.  Σημειώσεις 1. Εκτός από την πληρωμή σε μετρητά, οι άλλοι επιτρεπόμενοι τρόποι πληρωμής είναι, κυρίως, οι επιταγές, τα τραπεζικά ή ταχυδρομικά εμβάσματα ή καταβολές.  2. Οι επιταγές επί ξένων τραπεζών μπορούν να μη γίνονται δεκτές, παρά μόνον αν οι εν λόγω τράπεζες έχουν μια έδρα στη χώρα εισαγωγής.  β) Χρόνος και τόπος πληρωμής 50. Κανόνας Οι τελωνειακές αρχές ορίζουν την ημερομηνία του απαιτητού του ποσού των εισαγωγικών δασμών και φόρων που πρέπει να πληρωθούν, καθώς και τον τόπο όπου πρέπει να πραγματοποιηθεί η πληρωμή.  Σημειώσεις 1. Η πληρωμή των εισαγωγικών δασμών και φόρων λαμβάνει χώρα συνήθως στο τελωνείο όπου έχει κατατεθεί η διασάφηση των εμπορευμάτων- μπορεί, επίσης, να γίνει σε έναν άλλο οργανισμό ή γραφείο που ορίζεται από τις τελωνειακές αρχές.  2. Η πληρωμή των εισαγωγικών δασμών και φόρων πρέπει, γενικά, να γίνεται κατά το χρόνο της κατάθεσης ή της αποδοχής της διασάφησης των εμπορευμάτων ή πριν από τη χορήγηση της άδειας παραλαβής. Σε ορισμένες περιστάσεις, η πληρωμή μπορεί να αναβληθεί.  γ) Αναβολή της πληρωμής των εισαγωγικών δασμών και φόρων 51. Συνιστώμενη πρακτική Στα πρόσωπα που εκτελωνίζουν συνήθως εμπορεύματα για τη διάθεση στην κατανάλωση θα πρέπει να επιτρέπεται να αναβάλουν την πληρωμή του ποσού των εισαγωγικών δασμών και φόρων χωρίς να τους ζητούνται τόκοι.  Σημειώσεις 1. Τα πρόσωπα που ωφελούνται από την ευκολία αυτή μπορούν να υποχρεωθούν να καταθέσουν εγγύηση της οποίας το ποσό ορίζεται από τις τελωνειακές αρχές.  2. Κάθε πρόσωπο που επιθυμεί να επωφεληθεί της αναβολής πληρωμής μπορεί να υποχρεωθεί να απευθύνει γραπτή αίτηση στην τελωνειακή αρχή.  52. Συνιστώμενη πρακτική Όταν απαιτείται εγγύηση για να καταστεί δυνατή η αναβολή πληρωμής, στα πρόσωπα που εκτελωνίζουν συνήθως εμπορεύματα για τη διάθεση στην κατανάλωση σε διάφορα τελωνεία του ίδιου τελωνειακού εδάφους θα πρέπει να επιτρέπεται να καταθέτουν μια συνολική  εγγύηση.  53. Συνιστώμενη πρακτική Το ποσό της εγγύησης που πρέπει να κατατεθεί, για να καταστεί δυνατή η ωφέλεια της αναβολής πληρωμής, δεν πρέπει να υπερβαίνει το ποσό των εισαγωγικών δασμών και φόρων που θα μπορούσαν να επιβαρύνουν τα εισαγόμενα προϊόντα κατά την περίοδο κατά τη  διάρκεια της οποίας αναβάλλεται η πληρωμή των εισαγωγικών δασμών και φόρων.  Σημείωση Για τον υπολογισμό του ποσού της εγγύησης, οι τελωνειακές αρχές μπορούν να βασιστούν στο ποσό των εισαγωγικών δασμών και φόρων που πληρώθηκαν κατά τη διάρκεια μιας παρελθούσας περιόδου της ίδιας διάρκειας. Αν υπάρξουν τροποποιήσεις, κυρίως των  εφαρμοστέων συντελεστών ή του όγκου των εισαγωγών, το ποσό της εγγύησης μπορεί να προσαρμοστεί ανάλογα.  54. Κανόνας Το πρόσωπο που είναι υποχρεωμένο να καταθέσει εγγύηση για να επωφεληθεί της αναβολής πληρωμής πρέπει να μπορεί να εκλέγει ανάμεσα σε μορφές εγγύησης, που ορίζονται από την εθνική νομοθεσία, τη μορφή που προτιμά.  55. Συνιστώμενη πρακτική Η προθεσμία κατά την οποία η πληρωμή των εισαγωγικών δασμών και φόρων μπορεί να αναβληθεί θα πρέπει να είναι τουλάχιστον δεκατέσσερις ημέρες, υπολογιζόμενες από την κανονική ημερομηνία του απαιτητού του ποσού των εισαγωγικών δασμών και φόρων που πρέπει  να πληρωθούν.  Σημειώσεις 1. Διαφορετικές προθεσμίες μπορούν να καθοριστούν, ανάλογα με το είδος των φόρων.  2. Οι τελωνειακές αρχές μπορούν να επιτρέπουν οι εισαγωγικοί δασμοί και φόροι, οι σχετικοί με εισαγωγές που πραγματοποιούνται κατά τη διάρκεια μιας καθορισμένης περιόδου, να πληρώνονται με σταθερή λήξη προθεσμίας.  δ) Απόδειξη της πληρωμής 56. Κανόνας Όταν πληρωθούν οι εισαγωγικοί δασμοί και φόροι, δίνεται στον ενεργούντα την πληρωμή μια εξοφλητική απόδειξη ως απόδειξη της πληρωμής.  Σημείωση Η εξοφλητική απόδειξη μπορεί να δίνεται επάνω στο αντίτυπο της διασάφησης που προορίζεται στο διασαφιστή.  ε) Προθεσμία παραγραφής για την είσπραξη των εισαγωγικών δασμών και φόρων 57. Κανόνας Η εθνική νομοθεσία ορίζει την προθεσμία μέσα στην οποία οι τελωνειακές αρχές μπορούν να επιδιώξουν την είσπραξη των εισαγωγικών δασμών και φόρων που δεν είχαν πληρωθεί κατά το χρόνο που είχαν καταστεί απαιτητοί.  στ) Τόκοι υπερημερίας 58. Κανόνας Η εθνική νομοθεσία καθορίζει το ποσοστό των τόκων υπερημερίας και τις συνθήκες υπό τις οποίες εφαρμόζονται όταν οι εισαγωγικοί δασμοί και φόροι δεν είχαν πληρωθεί κατά το χρόνο που είχαν καταστεί απαιτητοί.   Χορήγηση της άδειας παραλαβής  59. Κανόνας Η παραλαβή χορηγείται για τα εμπορεύματα που διασαφίζονται για τη διάθεση στην κατανάλωση ευθύς μόλις οι τελωνειακές αρχές τερματίσουν την επαλήθευση ή λάβουν την απόφαση να μην τα υποβάλουν σε επαλήθευση, υπό την επιφύλαξη ότι καμία παράβαση δεν έχει  σημειωθεί και ότι οι απαιτητοί εισαγωγικοί δασμοί και φόροι εξοφλήθηκαν ή ότι έχουν ληφθεί τα αναγκαία μέτρα για την εξασφάλιση της είσπραξής τους.  60. Συνιστώμενη πρακτική Όταν οι τελωνειακές αρχές έχουν τη βεβαιότητα ότι όλες οι διατυπώσεις εκτελωνισμού για τη διάθεση στην κατανάλωση θα εκπληρωθούν μεταγενέστερα από το διασαφιστή, οφείλουν να χορηγήσουν την παραλαβή, υπό την επιφύλαξη ότι ο διασαφιστής υποβάλει ένα  εμπορικό ή διοικητικό έγγραφο περιέχον τα κυριότερα στοιχεία σχετικά με την εν λόγω αποστολή, το οποίο είναι παραδεκτό από τις τελωνειακές αρχές.  Σημειώσεις 1. Οι τελωνειακές αρχές μπορούν να εξαρτήσουν τη χορήγηση της άδειας παραλαβής από τον όρο ότι τα δικαιολογητικά έγγραφα που κρίνονται απαραίτητα έχουν υποβληθεί και ότι οι αρμόδιες αρχές έχουν πραγματοποιήσει τους προβλεπόμενους από την εθνική  νομοθεσία ελέγχους (έλεγχος κτηνιατρικός, υγειονομικός, φυτοπαθολογικός κλπ.).  2. Ο διασαφιστής μπορεί να υποχρεωθεί να καταθέσει εγγύηση για την εξασφάλιση της τήρησης των υποχρεώσεών του απέναντι στην τελωνειακή αρχή.  61. Συνιστώμενη πρακτική Όταν η επαλήθευση των εμπορευμάτων δεν μπορεί να πραγματοποιηθεί σύντομα, κυρίως όταν πρέπει να γίνει προσφυγή σε εμπειρογνώμονες ή όταν τα εμπορεύματα πρέπει να αναλυθούν σε ειδικευμένα εργαστήρια και είναι δυνατόν να πραγματοποιηθεί η επαλήθευση αυτή  με βάση δείγματα ή μια λεπτομερή τεχνική τεκμηρίωση, οι τελωνειακές αρχές οφείλουν να χορηγήσουν την άδεια παραλαβής χωρίς να περιμένουν τον τερματισμό της επαλήθευσης.  Σημείωση Η χορήγηση της άδειας παραλαβής μπορεί να εξαρτηθεί από την κατάθεση εγγύησης για την εξασφάλιση της είσπραξης του συμπληρωματικού ποσού των εισαγωγικών δασμών και φόρων που θα μπορούσε να καταστεί απαιτητό.  62. Συνιστώμενη πρακτική Όταν σημειωθεί μια παράβαση κατά την εξέταση της διασάφησης των εμπορευμάτων ή των συνημμένων εγγράφων ή κατά την επαλήθευση των εμπορευμάτων, οι τελωνειακές αρχές οφείλουν να χορηγούν την παραλαβή χωρίς να περιμένουν το διακανονισμό της παράβασης, υπό  τον όρο ότι ο διασαφιστής καταθέτει εγγύηση για την εξασφάλιση της είσπραξης των συμπληρωματικών εισαγωγικών δασμών και φόρων, καθώς και των συνεπαγομένων ποινών και ότι τα εμπορεύματα δεν υπόκεινται σε δήμευση.   Καταστροφή η εγκατάλειψη των εμπορευμάτων  63. Συνιστώμενη πρακτική Υπό τον όρο ότι δεν έχει σημειωθεί καμία παράβαση είτε κατά την εξέταση της διασάφησης είτε κατά την επαλήθευση των εμπορευμάτων, ο διασαφιστής ή ο ενδιαφερόμενος πρέπει να απαλλάσσεται από την πληρωμή των εισαγωγικών δασμών και φόρων ή να μπορεί να  επιτύχει την επιστροφή:  - όταν κατ' αίτησή του και σύμφωνα με την απόφαση των τελωνειακών αρχών, τα εμπορεύματα που διασαφίζονται για τη διάθεση στην κατανάλωση, και πριν από τη χορήγηση της άδειας παραλαβής, εγκαταλείπονται υπέρ του Δημοσίου Ταμείου ή καταστρέφονται ή  γίνονται αντικείμενο επεξεργασίας έτσι ώστε να τους αφαιρείται κάθε εμπορική αξία, υπό τον έλεγχο της τελωνειακής αρχής. Η εγκατάλειψη ή καταστροφή αυτή δεν πρέπει να επιβαρύνει με κανένα έξοδο το Δημόσιο Ταμείο,  - όταν τα εμπορεύματα που έχουν διασαφιστεί για τη διάθεση στην κατανάλωση έχουν καταστραφεί ή οριστικά απωλεσθεί ύστερα από ατύχημα ή ανωτέρα βία, υπό την προϋπόθεση ότι η καταστροφή ή απώλεια αυτή λαμβάνει χώρα πριν από τη χορήγηση της άδειας  παραλαβής και έχει αποδειχθεί κατά τρόπο ώστε να ικανοποιεί τις τελωνειακές αρχές.  Κατά περίπτωση, τα απορρίμματα και τα θραύσματα που προκύπτουν από την καταστροφή, σε περίπτωση διάθεσης στην κατανάλωση, υπόκεινται στους εισαγωγικούς δασμούς και φόρους που θα είχαν εφαρμοστεί στα απορρίμματα και θραύσματα αυτά αν είχαν εισαχθεί στην  κατάσταση αυτή.  Σημείωση Όταν έχει σημειωθεί μια παράβαση, οι τελωνειακές αρχές μπορούν να εξαρτήσουν την παραχώρηση της ευκολίας αυτής από την πληρωμή των προβλεπόμενων από την εθνική νομοθεσία ποινών.  64. Συνιστώμενη πρακτική Όταν οι τελωνειακές αρχές προβαίνουν στην πώληση εμπορευμάτων που δεν έχουν διασαφιστεί μέσα στην ορισμένη προθεσμία ή για τα οποία δεν μπόρεσε να χορηγηθεί η άδεια παραλαβής παρά το γεγονός ότι καμία παράβαση δεν σημειώθηκε, το προϊόν της πώλησης,  ύστερα από αφαίρεση των εισαγωγικών δασμών και φόρων καθώς και όλων των άλλων εξόδων ή τελών, πρέπει να αποδίδεται στους δικαιούχους όταν αυτό είναι δυνατόν, είτε να τίθεται στη διάθεσή τους επί ένα ορισμένο χρονικό διάστημα.  Σημείωση Η διαδικασία αυτή πρέπει να εφαρμόζεται, κυρίως, όταν έχει γίνει αποδεκτή μια διασάφηση εμπορευμάτων αλλά ο διασαφιστής δεν μπόρεσε να πληρώσει τους εισαγωγικούς δασμούς και φόρους και δεν ζήτησε την εφαρμογή ενός άλλου τελωνειακού καθεστώτος.   Πληροφορίες σχετικά με τη διάθεση στην κατανάλωση  65. Κανόνας Οι τελωνειακές αρχές ενεργούν έτσι ώστε κάθε ενδιαφερόμενος να μπορεί, χωρίς δυσκολία, να έχει όλες τις χρήσιμες πληροφορίες που αφορούν το καθεστώς της διάθεσης στην κατανάλωση.   Προσάρτημα I στο παράρτημα Β.1 ΕΝΤΥΠΟ-ΠΛΑΙΣΙΟ Για την κατάρτιση της διασάφησης των εμπορευμάτων για τη διάθεση στην κατανάλωση   Προσάρτημα II στο παράρτημα Β.1 Σημειώσεις 1. Το σχήμα του εντύπου-πλαισίου είναι το διεθνές σχήμα ISO/A4 (210 x 297 mm). Το έντυπο έχει ένα περιθώριο ανώτερο των 10 mm και αριστερά ένα περιθώριο 20 mm για να επιτρέπει την κατάταξη. Το διάστημα των γραμμών πρέπει να αντιστοιχεί σε πολλαπλάσια  των 4,24 mm και τα πλάγια διαστήματα πρέπει να αντιστοιχούν σε πολλαπλάσια των 2,54 mm. Η εμφάνιση πρέπει να είναι σύμφωνη με το έντυπο-πλαίσιο της Οικονομικής Επιτροπής για την Ευρώπη (CEE), σύμφωνα με το υπόδειγμα του προσαρτήματος I. Οι μικρές  διαφορές, σε σχέση με τις ακριβείς διαστάσεις των τετραγώνων κλπ., θα είναι παραδεκτές αν ανταποκρίνονται στους ιδιαίτερους λόγους της χώρας έκδοσης, όπως η ύπαρξη μετρικών συστημάτων διαφορετικών από το μετρικό σύστημα, ή οι ιδιαιτερότητες μιας  τυποποιημένης σειράς εθνικών εγγράφων κλπ.  2. Οι χώρες μπορούν να ορίσουν κανόνες σχετικά με το βάρος ανά m 2 του χαρτιού που πρέπει να χρησιμοποιηθεί και της χρήσης διατάξεων συμπλέκτων γραμμών για να αποφευχθούν οι παραποιήσεις.  3. Η τυποποίηση αναφέρεται μόνο στις διαστάσεις και στην εμφάνιση, οι σημειώσεις σε κάθε τετράγωνο του εντύπου-πλαισίου δείχνουν μόνο τη φύση των πληροφοριών που πρέπει να περιέχονται. Κατά συνέπεια, κάθε χώρα έχει τη δυνατότητα να αντικαταστήσει τις  σημειώσεις αυτές στο εθνικό έντυπό της με σημειώσεις που θα κρίνει καταλληλότερες, υπό τον όρο ότι η φύση των προβλεπόμενων πληροφοριών στο έντυπο-πλαίσιο δεν θα τροποποιηθεί.  4. Εξάλλου, οι εθνικές διοικήσεις μπορούν να παραλείπουν στο έντυπό τους τις επικεφαλίδες του εντύπου-πλαισίου που δεν χρειάζονται. Τα διαθέσιμα τετράγωνα μπορούν να χρησιμοποιηθούν για την καταχώριση διοικητικών σχολίων.  5. Ο χώρος που προορίζεται για τις επικεφαλίδες που επιβάλλονται από τις εθνικές διοικήσεις και που δεν προβλέπονται στο υπόδειγμα του εντύπου-πλαισίου, μπορεί να ληφθεί από τον κενό χώρο προς χρησιμοποίηση.       ΠΑΡΑΡΤΗΜΑ II   Μετάφραση ΠΑΡΑΡΤΗΜΑ Γ. 1 ΠΑΡΑΡΤΗΜΑ ΣΧΕΤΙΚΑ ΜΕ ΤΗΝ ΟΡΙΣΤΙΚΗ ΕΞΑΓΩΓΗ   Εισαγωγή  Για την οριστική εξαγωγή εμπορευμάτων εφαρμόζονται, γενικά, αρκετά απλές διατυπώσεις. Ενώ κανονικά απαιτείται μια διασάφηση των εμπορευμάτων, σε ορισμένες περιπτώσεις, αρκεί ο εξαγωγέας να υποβάλει στην τελωνειακή αρχή ένα εμπορικό έγγραφο που  περιέχει τα απαιτούμενα στοιχεία τα σχετικά με τα εμπορεύματα που πρόκειται να εξαχθούν. Υπό ορισμένους όρους, επιτρέπεται στον εξαγωγέα να καταθέσει μια μόνη διασάφηση των εμπορευμάτων ή μια ανακεφαλαιωτική κατάσταση για να καλύψει όλες τις εξαγωγές  που έχει πραγματοποιήσει κατά τη διάρκεια μιας ορισμένης περιόδου.  Εκτός από την είσπραξη των εισαγωγικών δασμών και φόρων που ενδεχομένως εφαρμόζονται, ο τελωνειακός ελέγχος ασκείται, κυρίως, για να εξασφαλίσει την εφαρμογή της εθνικής νομοθεσίας που αφορά απαγορεύσεις και περιορισμούς κατά την εξαγωγή και για να  επαληθεύσει τα στοιχεία που χρησιμεύουν στον προσδιορισμό του ποσού των εσωτερικών δασμών και φόρων που μπορούν να δώσουν, ενδεχομένως, αφορμή σε μια επιστροφή ή μια απαλλαγή. Η τελωνειακή αρχή, εξάλλου, είναι γενικά επιφορτισμένη να συγκεντρώνει τις  αναγκαίες πληροφορίες για την κατάρτιση των στατιστικών εξωτερικού εμπορίου.  Τα εμπορεύματα που πρόκειται να εξαχθούν μπορούν, επίσης, να υποβάλλονται σε ορισμένους ελέγχους από αρμόδιες αρχές άλλες από τις τελωνειακές αρχές. Οι άλλες αυτές αρχές είναι, κυρίως, επιφορτισμένες να πραγματοποιούν τον κτηνιατρικό και τον  φυτοπαθολογικό έλεγχο και άλλους υγειονομικούς ελέγχους.  Οι διατάξεις του παρόντος παραρτήματος εφαρμόζονται στις διάφορες διατυπώσεις και ενέργειες (τελωνειακές διατυπώσεις) που συνεπάγεται η οριστική εξαγωγή, ανεξάρτητα από τον χρησιμοποιούμενο τρόπο μεταφοράς.  Σύμφωνα με τον ορισμό "οριστική εξαγωγή", το παρόν παράρτημα δεν εφαρμόζεται στα εμπορεύματα που εξάγονται υπό το καθεστώς του drawback ή στο πλαίσιο ενός εμπορικού καθεστώτος τελειοποίησης ή ακόμη με μια επιστροφή των εισαγωγικών δασμών και φόρων.  Εξάλλου, δεν καλύπτονται και τα εμπορεύματα που διακινούνται με το ταχυδρομείο ή που μεταφέρονται στις αποσκευές των ταξιδιωτών.   Ορισμοί  Για την εφαρμογή του παρόντος παραρτήματος, νοούνται ως:  α) "οριστική εξαγωγή": το τελωνειακό καθεστώς που εφαρμόζεται στα εμπορεύματα σε ελεύθερη κυκλοφορία τα οποία εγκαταλείπουν το τελωνειακό έδαφος και προορίζονται να παραμείνουν οριστικά εκτός αυτού, με εξαίρεση τα εμπορεύματα που εξάγονται υπό το  καθεστώς του drawback ή στο πλαίσιο ενός εμπορικού καθεστώτος τελειοποίησης ή ακόμη με μια επιστροφή των εισαγωγικών δασμών και φόρων- β) "εμπορεύματα σε ελεύθερη κυκλοφορία": τα εμπορεύματα που μπορούν να διατίθενται χωρίς περιορισμούς από πλευράς τελωνειακής αρχής- γ) "τελωνειακό έδαφος": το έδαφος στο οποίο οι διατάξεις της τελωνειακής νομοθεσίας ενός κράτους εφαρμόζονται πλήρως- δ) "εξαγωγικοί δασμοί και φόροι": οι δασμοί πάσης φύσεως, φόροι και διάφορα τέλη και επιβαρύνσεις που εισπράττονται κατα την εξαγωγή ή επ' ευκαιρία της εξαγωγής των εμπορευμάτων, με εξαίρεση τα τέλη και τις επιβαρύνσεις των οποίων το ποσό περιορίζεται,  κατά προσέγγιση, στο κόστος των υπηρεσιών που παρασχέθηκαν- ε) "διασάφηση των εμπορευμάτων": η πράξη που γίνεται με την ορισμένη από την τελωνειακή αρχή μορφή και με την οποία οι ενδιαφερόμενοι γνωρίζουν το τελωνειακό καθεστώς που πρέπει να εφαρμοστεί στα εμπορεύματα και γνωστοποιούν τα στοιχεία τα οποία απαιτεί  η τελωνειακή αρχή για την εφαρμογή του καθεστώτος αυτού- στ) "επαλήθευση των εμπορευμάτων": η ενέργεια με την οποία η τελωνειακή αρχή προβαίνει στη φυσική εξέταση των εμπορευμάτων για να βεβαιωθεί ότι η φύση τους, η καταγωγή τους, η κατάστασή τους, η ποσότητά τους και η αξία τους είναι σύμφωνες με τα στοιχεία  της διασάφησης των εμπορευμάτων- ζ) "πρόσωπο": τόσο το φυσικό όσο και το νομικό πρόσωπο, εκτός αν από τα συμφραζόμενα συνάγεται άλλως.   Αρχές  1. Κανόνας Η οριστική εξαγωγή διέπεται από τις διατάξεις του παρόντος παραρτήματος.  2. Κανόνας Η εθνική νομοθεσία ορίζει τους όρους, καθώς και τις τελωνειακές διατυπώσεις που πρέπει να τηρηθούν για την οριστική εξαγωγή.  Σημειώσεις 1. Η εθνική νομοθεσία μπορεί, κυρίως, να επιβάλει απαγορεύσεις ή περιορισμούς κατά την εξαγωγή ορισμένων κατηγοριών εμπορευμάτων.  2. Οι υποχρεώσεις που πρέπει να εκπληρωθούν για την οριστική εξαγωγή περιλαμβάνουν, κυρίως, την κατάθεση ενός δικαιολογητικού εγγράφου και την πληρωμή των απαιτητών εξαγωγικών δασμών και φόρων.   Αρμόδια τελωνεία  3. Κανόνας Οι τελωνειακές αρχές ορίζουν τα τελωνεία στα οποία μπορούν να εκτελωνιστούν τα εμπορεύματα για την οριστική εξαγωγή. Προσδιορίζουν τις αντίστοιχες αρμοδιότητες των τελωνείων αυτών και ορίζουν τις ημέρες και ώρες εργασίας, λαμβάνοντας κυρίως υπόψη τις  ιδιαίτερες ανάγκες του εμπορίου, της βιομηχανίας και των μεταφορών.  Σημειώσεις 1. Η αρμοδιότητα ορισμένων τελωνείων μπορεί να περιορίζεται είτε στις εξαγωγές που πραγματοποιούνται με ορισμένους τρόπους μεταφοράς, είτε σε ορισμένες κατηγορίες εμπορευμάτων, είτε ακόμη στα εμπορεύματα που προέρχονται από μια ορισμένη περιοχή  (παραδείγματος χάρη, τη μεθοριακή ζώνη ή μια βιομηχανική ζώνη).  2. Οι τελωνειακές αρχές μπορούν να απαιτήσουν η οριστική εξαγωγή ορισμένων κατηγοριών εμπορευμάτων για τα οποία πρέπει να εφαρμοστούν ιδιαίτερα μέτρα ελέγχου (παραδείγματος χάρη, διαμάντια, αρχαιότητες, έργα τέχνης), ή που πρέπει να υποβληθούν σε  ελέγχους από άλλες αρμόδιες αρχές, να πραγματοποιείται από ειδικά ορισμένα για το σκοπό αυτό τελωνεία.  4. Κανόνας Οι τελωνειακές αρχές επιτρέπουν τα εμπορεύματα που πρόκειται να εξαχθούν οριστικά να διασαφίζονται στα εσωτερικά τελωνεία.  Σημειώσεις 1. Όταν οι περιστάσεις το δικαιολογούν, οι τελωνειακές αρχές μπορούν να επιτρέπουν την εγκατάσταση μιας τελωνειακής υπηρεσίας στους επαγγελματικούς χώρους μιας επιχείρησης.  2. Όταν τα εμπορεύματα πρέπει να υποβληθούν σε επαλήθευση, η επαλήθευση αυτή γίνεται κανονικά στο εσωτερικό τελωνείο όπου τα εμπορεύματα έχουν διασαφιστεί για την οριστική εξαγωγή.  3. Οι τελωνειακές αρχές μπορούν να ορίζουν ότι τα εμπορεύματα που έχουν διασαφιστεί για την οριστική εξαγωγή σε ένα εσωτερικό τελωνείο θα διακινηθούν προς το τελωνείο εξόδου υπό τελωνειακή διαμετακόμιση.  5. Κανόνας Όταν τα αντίστοιχα τελωνεία βρίσκονται σε μια κοινή μεθόριο, οι τελωνειακές αρχές των ενδιαφερομένων χωρών εναρμονίζουν, στο μέτρο του δυνατού, τις ημέρες και ώρες εργασίας, καθώς και τις αρμοδιότητες των τελωνείων αυτών.   Εκτελωνισμός των εμπορευμάτων εκτός των ημερών και ωρών εργασίας του τελωνείου  6. Κανόνας Κατ' αίτηση του διασαφιστή και για λόγους που κρίνονται από τις τελωνειακές αρχές έγκυροι, οι αρχές αυτές παρέχουν την άδεια, εφόσον το επιτρέπει η διοικητική οργάνωση, τα εμπορεύματα που προορίζονται στην οριστική εξαγωγή να εκτελωνίζονται εκτός των  ημερών και ωρών εργασίας του τελωνείου- όλα τα έξοδα που προκύπτουν μπορούν να είναι εις βάρος του εκτελωνιστή.   Ο διασαφιστής  7. Κανόνας Η εθνική νομοθεσία ορίζει τους όρους υπό τους οποίους μπορεί να επιτρέπεται σε ένα πρόσωπο να ενεργεί υπό την ιδιότητα του διασαφιστή, καθώς και την έκταση της ευθύνης του και των δικαιωμάτων του.   Έγγραφα που πρέπει να υποβληθούν κατά την οριστική εξαγωγή  α) Έντυπο και περιεχόμενο της διασάφησης των εμπορευμάτων 8. Κανόνας Τα έντυπα της διασάφησης των εμπορευμάτων για την οριστική εξαγωγή είναι σύμφωνα με το καθορισμένο από τις τελωνειακές αρχές επίσημο υπόδειγμα.  Οι τελωνειακές αρχές περιορίζουν τις απαιτήσεις τους, όσον αφορά τις πληροφορίες που πρέπει να παρασχεθούν, στις πληροφορίες που κρίνονται απαραίτητες για τον υπολογισμό και την είσπραξη των εξαγωγικών δασμών και φόρων που ενδεχομένως πρέπει να  εφαρμοστούν, την ενδεχομένη επιστροφή ή απαλλαγή των εσωτερικών δασμών και φόρων, την κατάρτιση των στατιστικών και την εφαρμογή των άλλων νομικών και κανονιστικών διατάξεων που η τελωνειακή αρχή είναι επιφορτισμένη να εφαρμόζει.  Σημείωση Οι τελωνειακές αρχές απαιτούν γενικά:  α) πληροφορίες σχετικά με τα πρόσωπα:  - όνομα και διεύθυνση του διασαφιστή,  - όνομα και διεύθυνση του εξαγωγέα,  - όνομα και διεύθυνση του παραλήπτη- β) πληροφορίες σχετικά με τη μεταφορά:  - τρόπος μεταφοράς,  - προσδιορισμός του μέσου μεταφοράς- γ) πληροφορίες σχετικά με τα εμπορεύματα:  - χώρα προορισμού,  - περιγραφή των δεμάτων (σήματα και αριθμοί, αριθμός, φύση),  - περιγραφή των εμπορευμάτων,  - μεικτό βάρος,  - καθαρό βάρος ή ποσότητα,  - αξία- δ) πληροφορίες για τον υπολογισμό των ενδεχομένως εφαρμοστέων εξαγωγικών δασμών και φόρων:  - δασμολογική κλάση,  - συντελεστές εξαγωγικών δασμών και φόρων,  - ποσό εξαγωγικών δασμών και φόρων- ε) άλλες πληροφορίες:  - στατιστικός αριθμός κατ' είδος εμπορευμάτων,  - αναφορά στα παραστατικά έγγραφα (παραδείγματος χάρη, άδεια εξαγωγής, υγειονομικό ή άλλο πιστοποιητικό)- στ) τόπος, ημερομηνία και υπογραφή του διασαφιστή.  9. Συνιστώμενη πρακτική Οι τελωνειακές αρχές που προτίθενται να αναθεωρήσουν τα υφιστάμενα έντυπα ή να καταρτίσουν νέα έντυπα των εμπορευμάτων για την οριστική εξαγωγή, οφείλουν να προσφύγουν, στο μέτρο του δυνατού, στο έντυπο-πλαίσιο που περιέχεται στο προσάρτημα I του  παρόντος παραρτήματος, σύμφωνα με τις σημειώσεις που περιέχονται στο προσάρτημα II.  β) Αποδοχή ενός εμπορικού εγγράφου αντί ενός διοικητικού εντύπου 10. Συνιστώμενη πρακτική Οι τελωνειακές αρχές οφείλουν να επιτρέπουν, στο μέτρο του δυνατού, η διασάφηση των εμπορευμάτων να πραγματοποιείται με την κατάθεση, στη θέση ενός διοικητικού εντύπου, ενός εμπορικού εγγράφου (το τιμολόγιο, παραδείγματος χάρη) του περιέχει τα  απαιτούμενα στοιχεία τα αναφερόμενα στα εμπορεύματα που πρόκειται να εξαχθούν.  Σημειώσεις 1. Οι τελωνειακές αρχές αρκούνται στην κατάθεση ενός εμπορικού εγγράφου, όταν τα εμπορεύματα που πρόκειται να εξαχθούν δεν υπόκεινται σε εξαγωγικούς δασμούς και φόρους και δεν αποτελούν αντικείμενο επιστροφής ή απαλλαγής των εσωτερικών δασμών και φόρων  και η διασάφηση των εμπορευμάτων δεν χρησιμοποιείται για την κατάρτιση στατιστικών.  2. Στο πλαίσιο της Οικονομικής Επιτροπής για την Ευρώπη (CEE/OHE), υιοθετήθηκε μια σύσταση σχετικά με ένα προσαρμοσμένο για το διεθνές εμπόριο έντυπο-πλαίσιο. Το έντυπο-πλαίσιο αυτό περιέχεται στο προσάρτημα III.  3. Οι τελωνειακές αρχές μπορούν να δέχονται εμπορικά έγγραφα του καταρτίζονται με την τεχνική της αυτόματης επεξεργασίας δεδομένων.  11. Συνιστώμενη πρακτική Οι τελωνειακές αρχές, σε συνεννόηση με τις άλλες αρμόδιες σε θέματα εξωτερικού εμπορίου αρχές, πρέπει να καταβάλλουν προσπάθειες ώστε όλα τα έγγραφα που πρέπει να κατατεθούν για την οριστική εξαγωγή να μπορούν να περιλαμβάνονται σε μια τυποποιημένη  σειρά εγγράφων του εξωτερικού εμπορίου.  Σημείωση Η χρησιμοποίηση μιας τυποποιημένης σειράς εγγράφων του εξωτερικού εμπορίου, προσαρμοσμένης στο έντυπο-πλαίσιο της Οικονομικής Επιτροπής για την Ευρώπη (ή σύμφωνης με αυτό), καθιστά δυνατή την αναπαραγωγή των κοινών πληροφοριών των εγγράφων αυτών σε  προεκτυπωμένα ή κενά έντυπα, σύμφωνα με τη διαδικασία μιας μόνης εκτύπωσης.  γ) Αριθμός αντιτύπων που πρέπει να κατατεθούν 12. Συνιστώμενη πρακτική Οι τελωνειακές αρχές, στο μέτρο του δυνατού, πρέπει να ελαττώνουν τον αριθμό των αντιτύπων της διασάφησης των εμπορευμάτων ή του εμπορικού εγγράφου που οφείλει να καταθέτει ο διασαφιστής.  δ) Έγγραφα που πρέπει να υποβάλλονται για την υποστήριξη της διασάφησης των εμπορευμάτων ή του εμπορικού εγγράφου 13. Κανόνας Για την υποστήριξη της διασάφησης των εμπορευμάτων ή του εμπορικού εγγράφου που οφείλει να καταθέτει ο διασαφιστής, οι τελωνειακές αρχές απαιτούν μόνο τα έγγραφα που κρίνουν απαραίτητα για να καταστεί δυνατός ο έλεγχος της ενέργειας και για να  βεβαιωθούν ότι έχουν τηρηθεί όλοι οι ορισμοί σχετικά με την εφαρμογή των περιορισμών ή άλλων προβλεπόμενων διατάξεων.  Σημείωση Οι τελωνειακές αρχές μπορούν να απαιτήσουν, αν υπάρχει ανάγκη, την υποβολή μιας άδειας εξαγωγής, ενός φυτοπαθολογικού πιστοποιητικού ή άλλου υγειονομικού πιστοποιητικού.  ε) Περιοδική κατάθεση των διασαφήσεων των εμπορευμάτων ή των εμπορικών εγγράφων 14. Κανόνας Οι τελωνειακές αρχές μπορούν να επιτρέψουν, υπό τους όρους που ορίζουν, ότι, στην περίπτωση συχνών εξαγωγών εμπορευμάτων από το ίδιο πρόσωπο, μία μόνη διασάφηση των εμπορευμάτων ή μία ανακεφαλαιωτική κατάσταση που περιλαμβάνει τα απαιτούμενα στοιχεία  μπορεί να καλύψει τις εξαγωγές που πραγματοποιούνται από το πρόσωπο αυτό, κατά τη διάρκεια μιας ορισμένης περιόδου.  Σημειώσεις 1. Οι τελωνειακές αρχές μπορούν να εξαρτήσουν την παραχώρηση της ευκολίας αυτής από τον όρο ότι ο εξαγωγέας τηρεί κανονικές εμπορικές λογιστικές καταχωρίσεις και ότι μπορούν να ληφθούν τα αναγκαία μέτρα ελέγχου.  2. Οι τελωνειακές αρχές μπορούν να απαιτήσουν από το διασαφιστή να υποβάλλει, για κάθε εξαγωγή, αντίγραφο του εγγράφου μεταφοράς ή άλλου δικαιολογητικού εγγράφου.  3. Οι τελωνειακές αρχές μπορούν να δέχονται τις ανακεφαλαιωτικές καταστάσεις που καταρτίζονται με την τεχνική της αυτόματης επεξεργασίας δεδομένων.   Επαλήθευση των εμπορευμάτων  α) Έκταση της επαλήθευσης 15. Κανόνας Οι τελωνειακές αρχές περιορίζουν την επαλήθευση των εμπορευμάτων στις περιπτώσεις που κρίνουν ότι η επαλήθευση αυτή είναι απαραίτητη για την εξασφάλιση της τήρησης των νομικών ή κανονιστικών διατάξεων που η τελωνειακή αρχή έχει την υποχρέωση να  εφαρμόζει.  Σημείωση Όταν οι τελωνειακές αρχές προβαίνουν στην επαλήθευση των εμπορευμάτων, η επαλήθευση αυτή περιορίζεται, κατά γενικό κανόνα, στην απαρίθμηση των δεμάτων, στην αναγνώριση του είδους των εμπορευμάτων και στον καθορισμό των εξαγόμενων ποσοτήτων.  β) Επαλήθευση των εμπορευμάτων εκτός του τελωνείου 16. Κανόνας Όταν οι τελωνειακές αρχές προβαίνουν στην επαλήθευση των εμπορευμάτων, μπορούν να επιτρέπουν, κατ' αίτηση του διασαφιστή και για λόγους που κρίνονται έγκυροι, ότι, στο μέτρο του δυνατού, η επαλήθευση αυτή μπορεί να πραγματοποιείται εκτός του τελωνείου-  τα έξοδα που προκύπτουν μπορούν να είναι εις βάρος του διασαφιστή.  Σημείωση Η επαλήθευση μπορεί να πραγματοποιείται στους επαγγελματικούς χώρους του ενδιαφερομένου, κατά το χρόνο της φόρτωσης του πλοίου μεταφοράς τυποποιημένων εμπορευματοκιβωτίων (κονταίηνερς) ή του μέσου μεταφοράς.  γ) Δειγματοληψία από την τελωνειακή αρχή 17. Κανόνας Όταν πρέπει να προαφαιρεθούν δείγματα για την εξασφάλιση της εφαρμογής των διατάξεων της εθνικής νομοθεσίας, οι ποσότητες των εμπορευμάτων που προαφαιρούνται πρέπει να είναι μειωμένες στο ελάχιστο.   Υπολογισμός και πληρωμή των απαιτητών εξαγωγικών δασμών και φόρων  18. Κανόνας Η εθνική νομοθεσία ορίζει τους κανόνες που πρέπει να τηρηθούν, τις διατυπώσεις που πρέπει να εκπληρωθούν και τις παρεχόμενες ευκολίες για τον υπολογισμό και την πληρωμή των απαιτητών κατά την οριστική εξαγωγή εξαγωγικών δασμών και φόρων.   Εξαγωγή των εμπορευμάτων  α) Άδεια εξαγωγής 19. Κανόνας Η εξαγωγή των εμπορευμάτων επιτρέπεται μόλις πραγματοποιηθούν από την τελωνειακή αρχή και από τις άλλες αρμόδιες αρχές οι αναγκαίοι έλεγχοι, υπό την επιφύλαξη: - ότι καμία παράβαση δεν σημειώθηκε,  - ότι έχουν υποβληθεί οι άδειες εξαγωγής ή τα άλλα αναγκαία έγγραφα, και - ότι έχουν εξοφληθεί οι απαιτητοί εξαγωγικοί δασμοί και φόροι ή ότι έχουν ληφθεί τα αναγκαία μέτρα για την εξασφάλιση της είσπραξής τους.  Σημειώσεις 1. Τα εμπορεύματα που δεν εξάγονται αμέσως, μετά τη λήψη της άδειας εξαγωγής, μπορούν να τεθούν υπό τον έλεγχο της τελωνειακής αρχής μέχρι τη στιγμή της πραγματικής εξαγωγής τους.  2. Οι χώρες μπορούν να ορίσουν την τελωνειακή οδό, δηλαδή τα οδικά, τα σιδηροδρομικά, τα πλωτά και άλλα μέσα μεταφοράς (αγωγοί κλπ.) που πρέπει να χρησιμοποιηθούν για την εξαγωγή των εμπορευμάτων.  20. Συνιστώμενη πρακτική Η εξαγωγή των εμπορευμάτων δεν πρέπει να καθυστερείται λόγω του ότι η διασάφηση των εμπορευμάτων δεν είναι πλήρης ή διότι υπάρχουν μικρές ανωμαλίες στα έγγραφα, εφόσον δεν θίγονται τα συμφέροντα του Δημοσίου Ταμείου ή η εφαρμογή των απαραίτητων ελέγχων  ή των απαγορεύσεων ή περιορισμών που ισχύουν κατά την εξαγωγή.  β) Απόδειξη της άφιξης στον προορισμό 21. Κανόνας Οι τελωνειακές αρχές δεν απαιτούν συστηματικά να αποδειχθεί η άφιξη των εμπορευμάτων στη χώρα του εξωτερικού.  Σημειώσεις 1. Η απόδειξη αυτή απαιτείται, γενικά, μόνο για τα εμπορεύματα για τα οποία δεν υπάρχει καμία άλλη απόδειξη εξαγωγής και που απολαμβάνουν επιστροφής ή απαλλαγής υψηλού ποσού εσωτερικών δασμών και φόρων και όταν υπάρχουν φόβοι καταχρήσεων ή όσον αφορά  ορισμένα εμπορεύματα που αποτελούν αντικείμενα ιδιαίτερων μέτρων ελέγχου (όπλα και πυρομαχικά, παραδείγματος χάρη).  2. Η απόδειξη αυτή, όταν απαιτείται, μπορεί να συνίσταται από μια δήλωση του παραλήπτη επικυρωμένη για την ακρίβεια από τις τελωνειακές αρχές της χώρας προορισμού.  γ) Επιστροφή ή απαλλαγή των εσωτερικών δασμών και φόρων 22. Κανόνας Η εθνική νομοθεσία ορίζει τους κανόνες που πρέπει να τηρηθούν και τις διατυπώσεις που πρέπει να εκπληρωθούν για την ενδεχόμενη επιστροφή ή απαλλαγή των εσωτερικών δασμών και φόρων.  23. Συνιστώμενη πρακτική Τα εμπορεύματα τα οποία, λόγω της οριστικής εξαγωγής τους, ωφελούνται από την επιστροφή ή την απαλλαγή των εσωτερικών δασμών και φόρων, πρέπει να ωφελούνται από την επιστροφή ή την απαλλαγή αυτή το ταχύτερο δυνατό μετά την εξαγωγή τους.   Πληροφορίες σχετικά με την οριστική εξαγωγή  24. Κανόνας Οι τελωνειακές αρχές καταβάλλουν προσπάθειες ώστε κάθε ενδιαφερόμενος να μπορεί να λαμβάνει χωρίς δυσκολία κάθε χρήσιμη πληροφορία σχετικά με την οριστική εξαγωγή.   Προσάρτημα I στο παράρτημα Γ.1 ΕΝΤΥΠΟ   ΠΛΑΙΣΙΟ για την κατάρτιση της διασάφησης των εμπορευμάτων για την οριστική εξαγωγή    Προσάρτημα II στο παράρτημα Γ.1   Σημειώσεις  1. Το σχήμα του εντύπου-πλαισίου είναι το διεθνές σχήμα ISO/A4 (210 x 297 mm). Το έντυπο έχει ένα περιθώριο ανώτερο των 10 mm και αριστερά ένα περιθώριο 20 mm για να επιτρέπει την κατάταξη. Το διάστημα των γραμμών πρέπει να αντιστοιχεί σε  πολλαπλάσια των 4,24 mm. Η εμφάνιση πρέπει να είναι σύμφωνη με το έντυπο-πλαίσιο της Οικονομικής Επιτροπής για την Ευρώπη (CEE), σύμφωνα με το υπόδειγμα του προσαρτήματος I. Οι ασθενείς διαφορές, σε σχέση με τις ακριβείς διαστάσεις των τετραγώνων κλπ.,  θα είναι παραδεκτές αν ανταποκρίνονται στους ιδιαίτερους λόγους της χώρας έκδοσης, όπως η ύπαρξη μετρικών συστημάτων διαφορετικών από το μετρικό σύστημα, οι ιδιαιτερότητες μιας τυποποιημένης σειράς εθνικών εγγράφων κλπ.  2. Οι χώρες μπορούν να ορίσουν κανόνες σχετικά με το βάρος ανά m 2 του χαρτιού που πρέπει να χρησιμοποιηθεί και της χρήσης διατάξεων συμπλέκτων γραμμών για να αποφευχθούν οι παραποιήσεις.  3. Η τυποποίηση αναφέρεται μόνο στις διαστάσεις και στην εμφάνιση, οι σημειώσεις σε κάθε τετράγωνο του εντύπου-πλαισίου δείχνουν μόνο τη φύση των πληροφοριών που πρέπει να περιέχονται. Κατά συνέπεια, κάθε χώρα έχει τη δυνατότητα να αντικαταστήσει τις  σημειώσεις αυτές στο εθνικό έντυπό της με σημειώσεις που θα κρίνει καταλληλότερες, υπό τον όρο ότι η φύση των προβλεπόμενων πληροφοριών στο έντυπο-πλαίσιο δεν θα τροποποιηθεί.  4. Εξάλλου, οι εθνικές διοικήσεις μπορούν να παραλείπουν στο έντυπό τους τις επικεφαλίδες του εντύπου-πλαισίου που δεν χρειάζονται. Τα διαθέσιμα τετράγωνα μπορούν να χρησιμοποιηθούν για την καταχώριση διοικητικών σχολίων.  5. Ο χώρος που προορίζεται για τις επικεφαλίδες που επιβάλλονται από τις εθνικές διοικήσεις και που δεν προβλέπονται στο υπόδειγμα του εντύπου-πλαισίου, μπορεί να ληφθεί από τον κενό χώρο προς χρησιμοποίηση.   Προσάρτημα III στο παράρτημα Γ.1   ΕΝΤΥΠΟ-ΠΛΑΙΣΙΟ του τιμολογίου        ΠΑΡΑΡΤΗΜΑ III   Μετάφραση ΠΑΡΑΡΤΗΜΑ ΣΤ. 6 ΠΑΡΑΡΤΗΜΑ ΣΧΕΤΙΚΑ ΜΕ ΤΗΝ ΕΠΙΣΤΡΟΦΗ ΤΩΝ ΕΙΣΑΓΩΓΙΚΩΝ ΔΑΣΜΩΝ ΚΑΙ ΦΟΡΩΝ   Εισαγωγή  Κατά τη διάρκεια του εκτελωνισμού των εμπορευμάτων που διασαφίστηκαν για τη διάθεση στην κατανάλωση, ή μετά την παραλαβή, μπορεί να διαπιστωθεί, είτε από τον ίδιο τον εισαγωγέα είτε από τις τελωνειακές αρχές, ότι η βάση με την οποία  υπολογίστηκαν από την τελωνειακή αρχή οι επιβαρύνσεις δεν ήταν ακριβείς λόγω, κυρίως, ενός λάθους εκ μέρους των τελωνειακών αρχών, του διασαφιστή ή κάθε άλλου ενδιαφερόμενου προσώπου (αποστολέα, παραδείγματος χάρη) και ότι, για το λόγο αυτό, οι  εισαγωγικοί δασμοί και φόροι που εισπράχθηκαν ή πρόκειται να εισπραχθούν είναι ανώτεροι από εκείνους που είναι πράγματι απαιτητοί. Μπορεί, επίσης, τα εμπορεύματα να υποστούν ζημία, να καταστραφούν ή να απωλεσθούν οριστικά ύστερα από ατύχημα ή ανωτέρα  βία, κυρίως πριν από την παράδοση για τη διάθεση στην κατανάλωση, και στην περίπτωση αυτή επίσης, για λόγους δικαιοσύνης, οι εισαγωγικοί δασμοί και φόροι που εισπράχθηκαν ήδη θα μπορούν να επιστραφούν εν όλω ή εν μέρει.  Το ενδιαφερόμενο πρόσωπο θα πρέπει να μπορεί, ύστερα από την επαλήθευση των γεγονότων, να λάβει την επιστροφή των εισαγωγικών δασμών και φόρων που πλήρωσε επιπλέον ή, αν δεν έχει προβεί ακόμη στην πληρωμή, την έκπτωση του επιπλέον ποσού των πράγματι  απαιτητών δασμών και φόρων.  Όταν το επιπλέον εισπραχθέν οφείλεται σε λάθος των τελωνειακών αρχών ή προκύπτει από περιστάσεις ανεξάρτητες από τη θέληση του εισαγωγέα ή κάθε άλλου ενδιαφερόμενου προσώπου, είναι σημαντικό κυρίως η επιστροφή να γίνεται μέσα στη βραχύτερη προθεσμία και  με ελάχιστες διατυπώσεις. Σε ορισμένες περιπτώσεις εντούτοις, μπορεί να απoδειχθεί αναγκαίο να εξαρτηθεί η επιστροφή από ορισμένους όρους ή ιδιαίτερες προφυλάξεις για να αποφευχθεί κάθε κίνδυνος δόλου ή κατάχρησης.  Οι διατάξεις του παρόντος παραρτήματος δεν εφαρμόζονται στις επιστροφές που πραγματοποιούνται υπό το καθεστώς του drawback ούτε στην επιστροφή των κατατεθειμένων ποσών ως εγγύηση της πληρωμής των εισαγωγικών δασμών και φόρων.   Ορισμοί  Για την εφαρμογή του παρόντος παραρτήματος, νοούνται ως:  α) "επιστροφή των εισαγωγικών δασμών και φόρων": η επιστροφή, εν όλω ή εν μέρει, των εισαγωγικών δασμών και φόρων που εξοφλήθηκαν για τα εμπορεύματα που διασαφίστηκαν για τη διάθεση στην κατανάλωση και η εν όλω ή εν μέρει έκπτωση των δασμών και φόρων  αυτών στην περίπτωση που δεν έχουν εξοφληθεί- β) "εισαγωγικοί δασμοί και φόροι": οι δασμοί πάσης φύσεως, οι φόροι και τα διάφορα τέλη και επιβαρύνσεις που εισπράχθηκαν κατά την εισαγωγή ή επ' ευκαιρία της εισαγωγής των εμπορευμάτων, με εξαίρεση τα τέλη και τις επιβαρύνσεις των οποίων το ποσό  περιορίζεται, κατά προσέγγιση, στο κόστος των υπηρεσιών που παρασχέθηκαν- γ) "παραλαβή": η πράξη με την οποία η τελωνειακή αρχή επιτρέπει στους ενδιαφερόμενους να διαθέτουν τα εμπορεύματα που αποτελούν αντικείμενο του εκτελωνισμού- δ) "πρόσωπο": τόσο το φυσικό όσο και το νομικό πρόσωπο, εκτός αν το κείμενο ορίζει διαφορετικά.   Αρχή  1. Κανόνας Η επιστροφή των εισαγωγικών δασμών και φόρων διέπεται από τις διατάξεις του παρόντος παραρτήματος.   Πεδίο εφαρμογής  2. Κανόνας Η εθνική νομοθεσία ορίζει τις περιπτώσεις και τους όρους υπό τους οποίους, όταν οι εισαγωγικοί δασμοί και φόροι πληρώθηκαν ή υπολογίστηκαν για την πληρωμή και το ποσό τους υπερβαίνει το νομίμως απαιτητό ποσό, χορηγείται επιστροφή των εισαγωγικών δασμών  και φόρων.  Σημείωση Η επιστροφή των εισαγωγικών δασμών και φόρων δεν χορηγείται όταν έχουν επιστραφεί ή θα επιστραφούν δυνάμει άλλων διατάξεων.   Περιπτώσεις στις οποίες πρέπει να χορηγηθεί η επιστροφή των εισαγωγικών δασμών και φόρων  Λάθος κατά τον υπολογισμό 3. Κανόνας Η επιστροφή των εισαγωγικών δασμών και φόρων χορηγείται όταν έχει αποδειχθεί ότι το επιπλέον εισπραχθέν προκύπτει από λάθος κατά τον υπολογισμό των δασμών και φόρων αυτών.  Εμπορεύματα που έχουν αξία κατώτερη από την αξία που διασαφίζεται 4. Κανόνας Η επιστροφή των εισαγωγικών δασμών και φόρων χορηγείται όταν βεβαιώνεται ότι οι εισαγωγικοί δασμοί και φόροι υπολογίστηκαν με βάση αξία ανώτερη από τη δασμολογητέα αξία, υπό τον όρο ότι τα γεγονότα έχουν δεόντως αποδειχθεί για τις τελωνειακές αρχές. Ανακριβής δασμολογική κατάταξη 5. Κανόνας Η επιστροφή των δασμολογικών δασμών και φόρων χορηγείται για το επιπλέον εισπραχθέν όταν αυτό οφείλεται σε ανακριβή δασμολογική κατάταξη των εμπορευμάτων που διασαφίστηκαν, υπό τον όρο ότι τα γεγονότα έχουν δεόντως αποδειχθεί για τις τελωνειακές αρχές.   Εμπορεύματα που υπέστησαν ζημία, καταστράφηκαν ή απωλέσθηκαν 6. Κανόνας Η επιστροφή των εισαγωγικών δασμών και φόρων χορηγείται για τα εμπορεύματα που υπέστησαν ζημία, καταστράφηκαν ή απωλέσθηκαν οριστικά, ύστερα από ατύχημα ή από ανωτέρα βία, πριν από την παραλαβή για τη διάθεση στην κατανάλωση, υπό τον όρο ότι τα γεγονότα  έχουν αποδειχθεί δεόντως για τις τελωνειακές αρχές.  7. Κανόνας Όταν τα εμπορεύματα που ωφελήθηκαν από μια εν όλω ή εν μέρει απαλλαγή των εισαγωγικών δασμών και φόρων λόγω της χρήσης τους για ιδιάζοντες σκοπούς υπέστησαν, μετά την παραλαβή για τη διάθεση στην κατανάλωση, ζημία, καταστράφηκαν ή απωλέσθηκαν οριστικά,  ύστερα από ατύχημα ή ανωτέρα βία, γίνεται έκπτωση του ποσού των εισαγωγικών δασμών και φόρων που αποτέλεσαν το αντικείμενο της απαλλαγής, υπό τον όρο ότι η ζημία, η καταστροφή ή η απώλεια έχουν αποδειχθεί δεόντως για τις τελωνειακές αρχές.  Σημείωση Τα εναπομένοντα μέρη των εμπορευμάτων που αναφέρονται στους κανόνες 6 και 7 μπορούν, σύμφωνα με απόφαση των τελωνειακών αρχών:  α) να διατεθούν στην κατανάλωση στην κατάσταση που βρίσκονται, όπως αν είχαν εισαχθεί στην κατάσταση αυτή- β) να επανεξαχθούν- γ) να εγκαταλειφθούν, χωρίς έξοδα, υπέρ του Δημοσίου Ταμείου- ή δ) να γίνουν αντικείμενο επεξεργασίας έτσι ώστε να τους αφαιρεθεί κάθε εμπορική αξία, υπό τον έλεγχο της τελωνειακής αρχής και χωρίς έξοδα του Δημοσίου Ταμείου.  Εμπορεύματα μη σύμφωνα με τα συμφωνηθέντα χαρακτηριστικά 8. Κανόνας Η επιστροφή των εισαγωγικών δασμών και φόρων χορηγείται για τα εισαγόμενα εμπορεύματα για τα οποία έχει αναγνωριστει ότι κατά το χρόνο της εισαγωγής ήταν ελαττωματικά ή μη σύμφωνα, για οποιονδήποτε άλλο λόγο, με τα συμφωνηθέντα χαρακτηριστικά και τα  οποία επανεξάγονται μέσα σε μια εύλογη προθεσμία, είτε στον ξένο προμηθευτή, είτε σε ένα άλλο πρόσωπο που ορίζεται από τον τελευταίο, χωρίς να έχουν γίνει αντικείμενο καμίας επεξεργασίας ή επιδιόρθωσης και χωρίς να έχουν χρησιμοποιηθεί στη χώρα  εισαγωγής. Εντούτοις, η χρησιμοποίηση των εμπορευμάτων δεν εμποδίζει την επιστροφή όταν η χρησιμοποίηση αυτή ήταν απαραίτητη για να διαπιστωθούν τα ελαττώματά τους ή κάθε άλλο γεγονός που αιτιολογεί την επανεξαγωγή τους. Αντί να επανεξαχθούν, τα  εμπορεύματα μπορούν, σύμφωνα με απόφαση των τελωνειακών αρχών, να εγκαταλειφθούν υπέρ του Δημοσίου Ταμείου, ή να καταστραφούν ή να γίνουν αντικείμενο επεξεργασίας έτσι ώστε να τους αφαιρεθεί κάθε εμπορική αξία, υπό τον έλεγχο της τελωνειακής αρχής. Η  εγκατάλειψη ή η καταστροφή αυτή δεν πρέπει να συνεπάγεται καμία δαπάνη του Δημοσίου Ταμείου.  Σημείωση Η επιστροφή των εισαγωγικών δασμών και φόρων για τα εμπορεύματα που αναφέρονται στην πρώτη φράση του παρόντος κανόνα μπορεί, επίσης, να εξεταστεί δυνάμει των κανόνων 4 και 5, αν τα εμπορεύματα αυτά δεν επανεξαχθούν.  Ελλείποντα 9. Κανόνας Η επιστροφή των εισαγωγικών δασμών και φόρων χορηγείται για τα εμπορεύματα που διασαφίστηκαν ως αποτελούντα μέρος μιας αποστολής, όταν έχει αποδειχθεί από τις τελωνειακές αρχές ότι τα εμπορεύματα αυτά δεν εισήχθησαν πράγματι στο τελωνειακό έδαφος.  Μεταβολή τελωνειακού καθεστώτος 10. Συνιστώμενη πρακτική Όταν οι τελωνειακές αρχές επιτρέπουν τα εμπορεύματα που έχουν διασαφιστεί για τη διάθεση στην κατανάλωση να τεθούν υπό ένα άλλο τελωνειακό καθεστώς, οι εισαγωγικοί δασμοί και φόροι πρέπει να επιστραφούν, όσον αφορά το ενδεχομένως επιπλέον εισπραχθέν.  Διαδικασία επιστροφής 11. Κανόνας Η διαδικασία για την αίτηση της επιστροφής των εισαγωγικών δασμών και φόρων πρέπει να είναι όσο το δυνατόν απλούστερη.  Σημείωση Η διαδικασία επιστροφής μπορεί να αρχίσει είτε κατ' αίτηση του ενδιαφερομένου είτε με πρωτοβουλία της τελωνειακής αρχής.  12. Κανόνας Η απόφαση για την αίτηση της επιστροφής λαμβάνεται και κοινοποιείται εγγράφως στον ενδιαφερόμενο μέσα στη βραχύτερη προθεσμία, και η επιστροφή του επιπλέον εισπραχθέντος πραγματοποιείται το ταχύτερο δυνατόν, αφού επαληθευθούν τα στοιχεία της αίτησης.  13. Κανόνας Όταν διαπιστωθεί από την τελωνειακή αρχή ότι το επιπλέον εισπραχθέν προκύπτει από λάθος των ίδιων των τελωνειακών αρχών, κατά τον υπολογισμό των εισαγωγικών δασμών και φόρων, η επιστροφή χορηγείται κατά προτεραιότητα.  Προθεσμία 14. Συνιστώμενη πρακτική Όταν ορίζονται προθεσμίες πέρα από τις οποίες οι αιτήσεις επιστροφής των εισαγωγικών δασμών και φόρων δεν γίνονται δεκτές, οι προθεσμίες αυτές θα πρέπει να είναι επαρκείς για να ληφθούν υπόψη οι ιδιαίτερες περιστάσεις στις διάφορες περιπτώσεις που  ενδέχεται να χορηγηθεί η επιστροφή των δασμών και φόρων αυτών.  Πληροφορίες σχετικά με την επιστροφή 15. Κανόνας Οι τελωνειακές αρχές καταβάλλουν προσπάθειες ώστε κάθε ενδιαφερόμενος να μπορεί να λαμβάνει, χωρίς δυσκολία, όλες τις αναγκαίες πληροφορίες σχετικά με την επιστροφή των εισαγωγικών δασμών και φόρων.


title: Απόφαση (ΕΕ) 2016/430 του Συμβουλίου, της 10ης Φεβρουαρίου 2015, σχετικά με τη σύναψη της συμφωνίας συνεργασίας για ένα παγκόσμιο δορυφορικό σύστημα πλοήγησης (GNSS) πολιτικής χρήσης μεταξύ της Ευρωπαϊκής Κοινότητας και των κρατών μελών της και του Βασιλείου του Μαρόκου

text:
               23.3.2016

               EL

               Επίσημη Εφημερίδα της Ευρωπαϊκής Ένωσης

               L 76/1

         ΑΠΌΦΑΣΗ (ΕΕ) 2016/430 ΤΟΥ ΣΥΜΒΟΥΛΊΟΥ
   της 10ης Φεβρουαρίου 2015
   σχετικά με τη σύναψη της συμφωνίας συνεργασίας για ένα παγκόσμιο δορυφορικό σύστημα πλοήγησης (GNSS) πολιτικής χρήσης μεταξύ της Ευρωπαϊκής Κοινότητας και των κρατών μελών της και του Βασιλείου του Μαρόκου
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης και ιδίως το άρθρο 172, σε συνδυασμό με το άρθρο 218 παράγραφος 6 στοιχείο α),
   Έχοντας υπόψη την πρόταση της Ευρωπαϊκής Επιτροπής,
   Έχοντας υπόψη την έγκριση του Ευρωπαϊκού Κοινοβουλίου (1),
   Εκτιμώντας τα ακόλουθα:

               (1)

               Στις 21 Απριλίου 2005 το Συμβούλιο εξουσιοδότησε την Επιτροπή να αρχίσει διαπραγματεύσεις με το Μαρόκο, με σκοπό τη σύναψη συμφωνίας συνεργασίας για ένα παγκόσμιο δορυφορικό σύστημα πλοήγησης (GNSS) πολιτικής χρήσης.

               (2)

               Σύμφωνα με την απόφαση του Συμβουλίου της 27ης Νοεμβρίου 2006, η συμφωνία συνεργασίας για ένα παγκόσμιο δορυφορικό σύστημα πλοήγησης (GNSS) πολιτικής χρήσης μεταξύ της Ευρωπαϊκής Κοινότητας και των κρατών μελών της και του Βασιλείου του Μαρόκου («συμφωνία») υπογράφηκε στις 12 Δεκεμβρίου 2006.

               (3)

               Η συμφωνία επιτρέπει στενότερη συνεργασία με το Μαρόκο στον τομέα της δορυφορικής πλοήγησης. Θα εφαρμόσει μια σειρά στοιχείων των ευρωπαϊκών προγραμμάτων δορυφορικής πλοήγησης.

               (4)

               Η συμφωνία θα πρέπει να εγκριθεί,

         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Εγκρίνεται εξ ονόματος της Ένωσης η συμφωνία συνεργασίας για ένα παγκόσμιο δορυφορικό σύστημα πλοήγησης (GNSS) πολιτικής χρήσης μεταξύ της Ευρωπαϊκής Κοινότητας και των κρατών μελών της και του Βασιλείου του Μαρόκου.
   Το κείμενο της συμφωνίας επισυνάπτεται στην παρούσα απόφαση.
   Άρθρο 2
   Ο πρόεδρος του Συμβουλίου προβαίνει, εξ ονόματος της Ένωσης, στην κοινοποίηση που προβλέπεται στο άρθρο 18 παράγραφος 1 της συμφωνίας, προκειμένου να εκφραστεί η συναίνεση της Ένωσης να δεσμευτεί από τη συμφωνία (2), και κοινοποιεί τα ακόλουθα:

      «Συνεπεία της έναρξης ισχύος της Συνθήκης της Λισαβόνας την 1η Δεκεμβρίου 2009, η Ευρωπαϊκή Ένωση αντικατέστησε και διαδέχθηκε την Ευρωπαϊκή Κοινότητα και από την ημερομηνία αυτή ασκεί όλα τα δικαιώματα και αναλαμβάνει όλες τις υποχρεώσεις της Ευρωπαϊκής Κοινότητας. Συνεπώς, οι αναφορές στην “Ευρωπαϊκή Κοινότητα” στο κείμενο της συμφωνίας νοούνται ως αναφορές στην “Ευρωπαϊκή Ένωση”.».

   Άρθρο 3
   Η παρούσα απόφαση αρχίζει να ισχύει από την ημέρα της έκδοσής της.

      Βρυξέλλες, 10 Φεβρουαρίου 2015.

            Για το Συμβούλιο

            Ο Πρόεδρος

         E. RINKĒVIČS

      (1)  Έγκριση της 16ης Δεκεμβρίου 2014.

      (2)  Η ημερομηνία έναρξης ισχύος της συμφωνίας θα δημοσιευτεί στην Επίσημη Εφημερίδα της Ευρωπαϊκής Ένωσης από τη Γενική Γραμματεία του Συμβουλίου.